הוועדה לענייני ביקורת המדינה, כנסת 20, פרוטוקול מספר 341, 2018-06-13 09:00

שלי יחימוביץ': שלום לכולם, בוקר טוב.

שלי יחימוביץ': אנחנו פותחים דיון של הוועדה לענייני ביקורת המדינה בנושא דו"ח המבקר על הסדרת האופניים החשמליים בישראל.

שלי יחימוביץ': יש כ-210,000 זוגות אופניים חשמליים על הכבישים, על המדרכות וכן הלאה ופחות או יותר אפס הסדרה.

שלי יחימוביץ': אנחנו נשמע תיכף את הפרטים ממבקר המדינה וננסה יחד לחשוב איך אנחנו מתקדמים מכאן ואיך לפתור את הסוגיה הזאת, שנראה שאף אחד לא מעוניין לטפל בה.

שלי יחימוביץ': אני אקדים ואומר שאני עצמי רוכבת אופניים כל ימי חיי, לא אופנים חשמליים, אופנים רגילים.

שלי יחימוביץ': אני חושבת שמי שלא רוכב באופנים רגילים מאבד את כל היתרונות המדהימים שאפשר להפיק מרכיבה על הכלי הנפלא הזה, אבל עדיין אני לא חושבת שאנחנו במערכה נגד האופניים החשמליים.

שלי יחימוביץ': בסופו של יום, זוג אופניים חשמליים על הכביש יותר טוב מרכב ממנוע על הכביש ובטח עם ארבעה גלגלים.

שלי יחימוביץ': לכן אין כאן ג'יהאד נגד האופנים חשמליים, בדיוק ההיפך מזה.

שלי יחימוביץ': אפשר לברך על הכלי הזה, שהוא פחות מזיק, פחות צפוף, פחות מזהם.

שלי יחימוביץ': פחות מסוכן מרכב ממונע ארבעה גלגלים, אבל עדיין ההפקות שבה כל עולם האופניים החשמליים מתנהל, בלי ולו שמץ של הסדרה, בהחלט דורש טיפול יסודי, חמור, מיידי ומהיר.

שלי יחימוביץ': אנחנו נתחיל את הדיון בשמיעת עיקרי דו"ח מבקר בעניין הזה.

שלי יחימוביץ': זה דו"ח המבקר 68ג משנת 2018, הסדרת השימוש באופנים ובכלים דו גלגליים במרחב העירוני.

שלי יחימוביץ': מי שתציג את עיקרי הדו"ח היא תמר מנס, מנהלת בכירה באגף ביקורת השלטון המקומי, בבקשה.

מירה רזין: זה האגף שעשה את הדו"ח והעובדים שעשו את הדו"ח נמצאים פה.

מירה רזין: רכז - - -, מר עובד גופר ומירב כהן ומר שלמה ברסקי.

תמר מנס: בוקר טוב לכולם.

תמר מנס: לפני שנתחיל אולי כדאי להגדיר בדיוק על מה אנחנו מדברים, איזה כלים אנחנו מדברים.

תמר מנס: אנחנו דיברנו במטלה גם על האופנים הרגילים, גם על האופנים החשמליים, התקניים והלא תקניים ונכון ציינה יושבת הראש שהמספר הידוע של אופנים חשמליים, אבל יש גם מספר לא ידוע של אופניים שהם פיראטיים, שאנשים הרכיבו עליהם כל מיני מנועים והפכו אותם לאופניים חשמליים.

תמר מנס: אז המספרים הם בסימן שאלה.

תמר מנס: ואנחנו מדברים גם על גלגנועים, שהם בעצם קורקינטים ממונעים, שגם מהם אנחנו רואים הרבה בכבישים.

תמר מנס: הנתונים, דיברנו קצת על הכמות.

תמר מנס: מבחינת האימפקט שבגללו יצאנו למטלה הזאת, בעצם לבדוק את כל נושא הפיקוח וההסדרה של הנושא, אז יש לא מעט נפגעים.

תמר מנס: יש כאלה שיגידו טוב, אז ביחס לתאונות בכלי רכב זה לא הרבה, אבל בשביל משפחה שנפגעת כל פצוע וכל נפגע הוא הרבה מאד.

תמר מנס: לכן נכנסנו למטלה הזאת, ושוב, גם אנחנו לא בגישה של נגד אופנים, כי אנחנו נחשפנו לשתי הגישות האלה, אחת שאומרת אל תגבילו, תהיו ביד רכה עם אופניים, כי אנחנו רוצים בסך הכל לעודד את זה; והשנייה שאומרת שבכל זאת נדרשת הסדרה בגלל הנפוצות של התופעה והתחרות הגדולה הזאת שיש בין רוכבי האופניים להולכי הרגל וכלי הרכב והחיכוך שנוצר בין כל המשתמשים בנתיבים.

תמר מנס: השימוש באופניים רגילים וחשמליים באמת הביא לשיפור באיכות האוויר, להפחתה של עומסי תנועה וקיצור זמני הגעה, לחיסכון בדלק והפחתת התלות בו.

תמר מנס: לשיפור בבריאות הציבור.

תמר מנס: אם באמת אתה רוכב על אופנים לא חשמליים וגם בסיוע של מגמות חברתיות, אקולוגיות וציבוריות וזה גם חשוב מאד.

תמר מנס: יחד עם זה, כמו שאמרתי, החיכוך הזה בין הרוכבים להולכי רגל מצד אחד ובין הרוכבים לכלי הרכב, הרבה פעמים הוא הרסני.

תמר מנס: כאשר רוכב שרוכב על אופניים איננו מוגן באיזו שהיא צורה ונגיד למי שנוסע בכלי רכב, והולכי רגל נפגעים גם ככל שמהירות הכלי עולה.

תמר מנס: ואנחנו יודעים שהיום יש כלים פיראטיים שמסוגלים להגיע למהירות של לא פחות מ-70 קילומטרים בשעה וככל שהמהירות עולה גם האימפקט של התאונה יותר גדול.

תמר מנס: למה זה חשוב – האופנים התקניים – כבר הסברתי, כי כשמתקינים מנוע עם הספק גדול ועם מהירות גבוהה ובמקביל לא דואגים נגיד לאמצעי בלימה מתאימים, אז כמובן שזו סכנה מיידית וברורה.

תמר מנס: למה עוד חשוב לפקח – כי כללי ההתנהגות ואנחנו יודעים כולנו, בעיקר בני נוער וצעירים רבים רוכבים על האופניים האלה ומשתמשים בהם, חשוב שתהיה אכיפה כדי להשריש איזה שהם כללי התנהגות בכביש ואנחנו יודעים שמי שעולה על הכביש לא בהכרח יודע את כללי התנועה ולא בהכרח מציית להם וזה אחר כך - - -

שלי יחימוביץ': תמר, בואי נחתוך למה צריך הסדרה ותספרי לנו מה מצאתם בדו"ח על אי ההסדרה ומה קורה במשרדים הממשלתיים וברשויות הרלבנטיות.

תמר מנס: אוקיי, אז אני אלך ישר לממצאים.

תמר מנס: אנחנו מצאנו שקיים פער גדול בין הנתונים שנמצאים במרכז הלאומי לחקר הטראומה, פער של 365% לעומת הנתונים שנמצאים בידי המשטרה.

שלי יחימוביץ': תגידי מספרים.

תמר מנס: אז למשל לגבי מספר פצועים שאושפזו בבתי חולים, אז למרכז לחקר הטראומה, מכון גרטנר, 8,000 לעומת המשטרה – 2,000.

תמר מנס: זה היה במועד הביקורת.

תמר מנס: היה איזה שהוא דו שיח בין שני הגורמים, אבל לא הגיע ולעמק השווה בסופו של דבר של העברת הנתונים האלה, על רקע של צנעת הפרט ו - - -

שלי יחימוביץ': לא, זה גם מאד הגיוני שיהיה פער כזה, כי אדם שנפצע בתאונת אופניים חשמליים רץ לבית חולים לקבל טיפול, אבל הוא לא רץ מיד למשטרה בהכרח ולפעמים זה - - - שלו.

תמר מנס: נכון, אז על התאונות היותר חמורות, שבהן יש ממש הרוגים וזה, המשטרה יודעת, אבל על תאונות שאנשים סתם מאושפזים, לא תמיד היא יודעת.

תמר מנס: אנחנו חושבים שעל הפער הזה של העברת הנתונים, לפחות כמותיים, אפילו לא שמיים, אפשר לגשר איך שהוא, כדי שתהיה תמונה ברורה בידי המשטרה.

שלי יחימוביץ': ברור.

שלי יחימוביץ': אין שום פגיעה בצנעת הפרט - - - מספרים.

תמר מנס: כי ראינו שזה הועלה, אבל לא היה.

שלי יחימוביץ': מה עוד?

תמר מנס: ההסדרה של תקנות.

תמר מנס: אנחנו ראינו שמשרד התחבורה מאד התמהמה בתיקון תקנות התעבורה ואז נוצר מצב כזה שאפשר היה לייבא כלי רכב, אבל אסור היה להשתמש בהם.

תמר מנס: מצב אבסורדי, שבאמת לא היה צריך להיות.

תמר מנס: מחלוקות שונות.

תמר מנס: אני רוצה להסביר.

תמר מנס: הרי כל הנושא של הטיפול באופניים או באופניים חשמליים נמצא בידי משרדים שונים ורשויות שונות, כאשר כל אחד מטפל בעצם בחלק שלו ובתחום האחריות שלו, אבל הסנכרון ביניהם לא תמיד עובד.

תמר מנס: זאת הייתה גם אחת ההמלצות של הדו"ח, שהתופעה הזאת של שימוש באופנים חשמליים היא כל כך נפוצה וכל כך מהותית, קריטית ואקוטית, שדרושה איזו שהיא חשיבה איפה המדינה שלנו צריכה להיות בעוד 5 שנים, בעוד 10 שנים.

תמר מנס: ואם יש מחלוקות ואם יש איזה שהוא חוסר שיתוף פעולה - - -

שלי יחימוביץ': ספרי לנו מה המחלוקות.

תמר מנס: פה למשל סמכויות של פיקוח בין משרד הכלכלה למשרד התחבורה.

שלי יחימוביץ': אבל זה בסוגית הייבוא.

תמר מנס: כן, יבוא גם של הכלים וגם של חלקי החילוף.

שלי יחימוביץ': שמי אחראי לזה לדעתכם ומי לא רוצה להיות אחראי לזה?

תמר מנס: יש פה סיפור שאני לא יודעת אם כדאי להיכנס אליו, שהוא של התקנים, של תקן ישראלי ותקן אירופאי שזה אומר שזה צריך לפקח וזה אומר שזה צריך לפקח.

שלי יחימוביץ': כן, זה לא כזה מסובך.

שלי יחימוביץ': אנחנו מכירים את הנושא.

שלי יחימוביץ': כרגע אין פיקוח?

תמר מנס: יש פיקוח מאד חלקי.

שלי יחימוביץ': שמי מפקח?

תמר מנס: גם משרד התחבורה וגם משרד הכלכלה אמור לפקח, אבל מאד מאד חלקי.

תמר מנס: למשל מבצעי אכיפה שמשרד התחבורה עשה, עשה בשנים האחרונות ממש מעט וזה ממש קריטי, כי באמת פה יושבת הבעיה של כל האופניים הלא תקניים.

תמר מנס: פה הבעיה.

שלי יחימוביץ': אוקיי, עוד משהו משמעותי?

תמר מנס: כן, הפיקוח של המשטרה.

תמר מנס: דווקא ראינו שבשנים האחרונות הם כן הגבירו את הפיקוח.

שלי יחימוביץ': יש שיפור.

שלי יחימוביץ': יש כאן נציג של המשטרה?

עופרה שמואל דסקל: כן.

תמר מנס: מה שקריטי וחשוב אולי לציין זה שני דברים נוספים ובזה אנחנו נסיים, כי קראתם בוודאי את הדו"ח.

תמר מנס: פעולות של חינוך והסברה.

תמר מנס: מדוע זה כל כך חשוב ושמנו על זה את הדגש, כפעולות של משרד החינוך.

תמר מנס: גיל הרוכבים הוא מאד צעיר.

תמר מנס: הם לא עוברים תיאורה.

תמר מנס: ההזדמנות של להעביר את זה דרך בתי הספר היא הזדמנות פז וראינו שרק ב-8% מהכיתות בכלל מלמדים את הנושא הזה.

שלי יחימוביץ': אפילו ללמד תיאוריה בבתי הספר.

תמר מנס: כן.

רחלי טבת ויזל: אתמול הייתה בחינת תיאוריה פעם ראשונה בבתי הספר.

תמר מנס: עכשיו עוד נושא חשוב מאד, והוא כל התחום של המעורבות של משרד התחבורה והרשויות המקומיות בהקמת שבילי אופניים.

תמר מנס: בעצם לרשות מקומית אין חובה חוקית להקים שביל אופניים, אבל זה צורך.

תמר מנס: זה צורך שהיא צריכה להיענות לו, כי היא אחראית על הבטיחות ועל הביטחון של התושבים שלה, ואפילו אם זה לא כתוב באיזו שהיא הוראת חוק ספציפית, רשויות מקומיות צריכות להקים שבילי אופניים וראינו שהן ממעטות מאד להקים שבילי אופניים; וגם השבילים שהן מקימות הם לא תמיד כאלה שמסייעים להיות פתרון תכליתי לתחבורה.

תמר מנס: אתן דוגמא.

תמר מנס: עיריית רמת גן, שביל של 300 מטרים, אחרי ש-5 שנים קודם לכן הייתה לה כבר תכנית אב להקמת השבילים.

תמר מנס: שום דבר כזה לא קרה.

תמר מנס: עוד יותר מה שציינו זה הנושא של האופנידן, שדווקא זו יזמה של משרד התחבורה לעשות רשת או אוטוסטראדה של שבילי אופניים שתקשר ותהווה חיבוריות בכל הערים של מרכז הארץ.

תמר מנס: לא ראינו שבדקו בכלל עם הרשויות אם הן מוכנות ויכולות ורוצות ומסוגלות לעשות את השבילים המזינים, שבלעדיהם זה כמעט לא - - -

שלי יחימוביץ': לדעתכם שבילי אופניים נועדו לאופניים חשמליים?

תמר מנס: גם לאלה וגם לאלה.

שלי יחימוביץ': זה פשוט שני כלים שונים לחלוטין.

תמר מנס: כן, ברור.

שלי יחימוביץ': איטן קשר ביניהם.

תמר מנס: ברור.

תמר מנס: ואז הרשויות פשוט לא נערכו וגם לא הונחו להקים את השבילים האלה, על מנת שכשסוף כל סוף הפרויקט הזה יעמוד על הרגליים, כי הוא באיחור, תהיה באמת את ההזנה הזאת לשבילים ובאמת הפרויקט הזה ייתן את הפירות שמצפים ממנו.

תמר מנס: זה לא נעשה.

שלי יחימוביץ': אוקיי, תמר אנחנו נסתפק בזה.

שלי יחימוביץ': אחר כך אם יהיו לך הערות, אז נחזור אליכם.

תמר מנס: בסדר.

שלי יחימוביץ': טוב, אנחנו מתחילים במשרד התחבורה.

רחלי טבת ויזל: אולי כדאי שאני אתחיל עם הנתונים?

שלי יחימוביץ': תציגי את עצמך.

רחלי טבת ויזל: רחלי טבת ויזל, מהרשות הלאומית לבטיחות בדרכים.

שלי יחימוביץ': את מנכ"לית הרשות, נכון?

רחלי טבת ויזל: נכון.

שלי יחימוביץ': אז למה את ממעיטה בערכך?

רחלי טבת ויזל: מנכ"לית הרשות הלאומית לבטיחות בדרכים.

שלי יחימוביץ': את יודעת מה, אני מקבלת.

שלי יחימוביץ': נתחיל בך.

רחלי טבת ויזל: פשוט יש לי כמה נתונים שאולי כדאי שנתחיל בהם.

שלי יחימוביץ': אז עורכת הדין רחלי טבת ויזל, מנכ"לית הרשות הלאומית לבטיחות בדרכים.

רחלי טבת ויזל: תודה.

שלי יחימוביץ': אני רק מבקשת לתמצת כי יש הרבה דוברים וזממנו מוגדל.

רחלי טבת ויזל: מאד בקצרה.

רחלי טבת ויזל: אני רוצה להתחיל עם הנתונים ולהתחיל שנייה עם חוק.

רחלי טבת ויזל: החוק היום מאפשר רכיבה על אופנים חשמליים רק מעל גיל 16 ומחייב קסדה בין גיל 16 לגיל 18.

רחלי טבת ויזל: החל מגיל 18 אין חובת קסדה.

רחלי טבת ויזל: אנחנו נמצאים בהליכים מתקדמים של חקיקה - - -

איל בן ראובן: מגיל 18 אין חובת קסדה?

רחלי טבת ויזל: לדרך עירונית.

רחלי טבת ויזל: מעל גיל 18 אין חובת קסדה בדרך עירונית.

רחלי טבת ויזל: ישנם עכשיו הליכי חקיקה מתקדמים בכדי שתהיה חובת חבישת קסדה בכל הדרכים - - -

שלי יחימוביץ': באופניים חשמליים, לא באופניים רגילים.

רחלי טבת ויזל: לאופניים חשמליים.

רחלי טבת ויזל: כמה שניות לגבי הנתונים, כי הנתונים הם באמת מאד מטרידים.

רחלי טבת ויזל: בשנת 2017 נהרגו 7 רוכבי אופניים חשמליים במהלך כל השנה.

רחלי טבת ויזל: בשנת 2018 עד היום נהרגו כבר 10 רוכבי אופניים חשמליים.

רחלי טבת ויזל: זאת אומרת הנתון הוא נתון קשה ומטריד.

שלי יחימוביץ': כמה זה ביחס לכלל הנתונים בתאונות דרכים?

רחלי טבת ויזל: אני אגיד.

רחלי טבת ויזל: נפגעים בתאונות דרכים השנה יש 135 הרוגים בתאונות דרכים, לעומת - - -

שלי יחימוביץ': אני לא טובה במתמטיקה.

שלי יחימוביץ': מול איזה אחוז זה של הרוגים בתאונות.

רחלי טבת ויזל: 8%.

רחלי טבת ויזל: למה אני מדגישה את זה שזה נתון מדאיג, מכיוון שישנה כבר השנה, כמעט בכל הפרמטרים האפשריים שקשורים לתאונות דרכים, ישנה ירידה משמעותית השנה.

רחלי טבת ויזל: אם זה רוכבי אופנוע, אם זה החברה הערבית, אם ילדים, כמעט בכל הפרמטרים יש כבר פחות 27 הרוגים מאשר בשנה שעברה, שזה נהדר.

רחלי טבת ויזל: זה הרכיב היחיד, העיקרי, המשמעותי שבו במקום לרדת אנחנו רק עולים.

שלי יחימוביץ': טוב, אבל זה קצת קשה ל - - -

רחלי טבת ויזל: כי יש יותר - - -

שלי יחימוביץ': לא, זה פשוט כלי חדש על הכביש.

שלי יחימוביץ': הוא מעולם לא נמדד בעבר ולכן הנתונים שלו חדשים.

רחלי טבת ויזל: הוא נמדד בשלוש השנים האחרונות וכרגע יש לנו עלייה.

רחלי טבת ויזל: פילוח קצר מבין העשרה, כי זה גם פילוח הוא מעניין, מבין ה-10 רוכבים 3 אם בכלל מתחת לגיל המותר בשימוש באופניים חשמליים, בני פחות מ-16.

רחלי טבת ויזל: אגב, אנחנו עשינו סקר ההורים, האם ההורים יודעים שהרכיבה מותרת מעל גיל 16.

רחלי טבת ויזל: ההורים יודעים.

רחלי טבת ויזל: שואלים אותם למה בכל זאת הם קונים, לחץ חברתי וכו'.

רחלי טבת ויזל: נתון מעניין נוסף, 9 מתוך ה-10 הם ללא קסדה וזה מאפיין של מרבית מתאונות האופניים החשמליים, גם הקטלניות וגם החמורות, מרביתם בלי קסדה.

רחלי טבת ויזל: עוד שני נתונים קצרים מסקר שערכנו לגבי מי משתמש באופניים החשמליים.

רחלי טבת ויזל: שליש הם מתחת לגיל 18, כך שצריך כן לכוון לצעירים.

רחלי טבת ויזל: 99, לפחות לפני הקמפיין הגדול האחרון, לא חובשים קסדה כשהם נוהגים באופניים חשמליים, כשנתון נוסף, ישנה עלייה ועלייה משמעותית.

רחלי טבת ויזל: רוב הנפגעים הם בתווך העירוני ולא בתווך הבינעירוני.

רחלי טבת ויזל: למה אני מדגישה את כל אלה, כי הפתרונות גם מגיעים מהמקום הזה.

רחלי טבת ויזל: נתחיל עם זה, אני אמנם לא נציגת משרד התחבורה, משרד התחבורה ידבר על זה, נושא שבילי האופניים הוא קריטי.

רחלי טבת ויזל: מתצפיות שלנו, מקום שבו היו שבילי אופניים, רוכבי האופניים החשמליים נסעו בשבילי האופניים.

רחלי טבת ויזל: כך שזה הפתרון.

רחלי טבת ויזל: לעניין הרכיבה על הכביש ולא על המדרכה, מאז ומתמיד אצלנו רוכבים על הכביש.

רחלי טבת ויזל: אנחנו לא ייחודיים בזה.

רחלי טבת ויזל: ככה זה קורה בכל העולם.

רחלי טבת ויזל: גם במדינות שהתירו רכיבה על המדרכות, עברו לרכיבה על הכבישים, כי מי שאמור להיות על המדרכות זה הולך הרגל.

רחלי טבת ויזל: מספר נקודות נוספות – אפשרויות האכיפה.

רחלי טבת ויזל: מסוף שנת 2016 ניתנו אפשרויות אכיפה לפקחים העירוניים.

רחלי טבת ויזל: הפקחים העירוניים, זה לא רק האכיפה, זה גם הנראות שלהם.

רחלי טבת ויזל: אני מכירים מנתוני הרשות הלאומית לבטיחות בדרכים, שאכיפה בתווך העירוני על ידי פקחים, יש מעט עיריות שאימצו את זה לצערנו מרבית העיריות לא מאמצות את האפשרויות האלה ויש אפשרויות לאכיפה וחבל.

רחלי טבת ויזל: אנחנו שמענו בריש גלי, בכמה דיונים של רשויות שאמרו אנחנו לא נאכוף, לא נוריד רוכבים מהמדרכות לכביש, כי אנחנו לא רוצים לסכן אותם, לכן לא יהיו לנו פקחים.

רחלי טבת ויזל: זה לא תירוץ.

רחלי טבת ויזל: הנראות של הפקחים, גם אם לא יורידו אותם לכביש, פקח שרואה ילד מתחת לגיל 16 או בלי קסדה או כל דבר אחר, המשמעות של העשייה שלו היא מאד גדולה.

רחלי טבת ויזל: לגבי חינוך והסברה, צדק דו"ח המבקר עד מאות שבדק עד לפני שנה בערך מה עשינו בנושא חינוך והסברה.

רחלי טבת ויזל: אני יכולה להגיד שלשמחתי גם בשנת 2017 וגם בשנת 2018 זה נמצא בתוך התכניות וזה כבר נעשה.

רחלי טבת ויזל: הדבר המשמעותי הגדול הוא שבמהלך שנת הלימודים הזאת שהסתיימה אתמול, ב-3,500 בתי ספר בכיתות י' למדו חינוך תעבורתי במהלך כל השנה.

קריאה: 3,500 כיתות.

רחלי טבת ויזל: כיתות.

שלי יחימוביץ': באיזה גילאים?

רחלי טבת ויזל: בכיתה י'.

רחלי טבת ויזל: למה כיתה י' נבחרה ככיתה הרלבנטית?

רחלי טבת ויזל: רגע לפני שמתחילים ללמוד נהיגה, הגיל הרלבנטי לשימוש באופניים החשמליים וכל - - -

שלי יחימוביץ': ומה הם לומדים בעצם, תיאוריה?

רחלי טבת ויזל: לומדים במהלך כל השנה לא רק תיאוריה, כי תיאוריה זה משהו מאד מצומצם.

רחלי טבת ויזל: את כל חוקי התנועה, איך מתנהגים בכביש, סכנות בכביש, איך מתמודדים עם הלא נודע, לחץ חברתי וכו'.

שלי יחימוביץ': זה חלק מתכנית הלימודים?

רחלי טבת ויזל: זה בתוך תכנית הלימודים.

שלי יחימוביץ': מקבלים על זה ציון?

רחלי טבת ויזל: רגע, שנייה, מקבלים על זה ציון ולא רק זה.

רחלי טבת ויזל: יש רישום נוכחות.

רחלי טבת ויזל: מי שיהיה בכל השיעורים עם איזו שהיא אפשרות קטנה להיעדרות, בסוף השנה נבחן במבחן של חינוך תעבורתי שהיה אתמול, במתכונת של בחינת בגרות, עם בוחנות וכספת וכו', ומי שעובר אותו פתור מתיאוריה לשלוש שנים.

רחלי טבת ויזל: בעצם אנחנו הכנסנו את התיאוריה לבתי ספר התיכון.

רחלי טבת ויזל: זה היה ב-500 כיתות אתמול.

רחלי טבת ויזל: זה היה אמור להתרחב לכל השנה.

רחלי טבת ויזל: מלבד זה, אני מניחה שכולכם נחשפתם לקמפיינים בנושא קסדות, אופניים חשמליים וכו' בתוך מערכת החינוך ומחוצה לה.

רחלי טבת ויזל: כשאני מסכמת לפחות את הדברים שאנחנו מסתכלים עליהם, דבר ראשון שבילי אופניים, שבילי אופניים, שבילי אופניים.

רחלי טבת ויזל: זה המקום ששם הם צריכים להיות.

רחלי טבת ויזל: משרד התחבורה מקצה לזה תקציבים.

רחלי טבת ויזל: צריך רצון טוב של הרשויות עצמן לעשות את זה.

רחלי טבת ויזל: לצערי, לא נעים לי להגיד, אבל אנחנו נמצאים בשנת בחירות, לא כל כך רוצים לחפור או לעשות דברים דרמטיים דווקא בשנה הזאת.

רחלי טבת ויזל: זה דבר אחד.

שלי יחימוביץ': חוץ מתל אביב, שאנחנו יודעים שהיא מנסה - - -

רחלי טבת ויזל: יש מספר ערים - - -

שלי יחימוביץ': איזה עוד ערים באמת כבר - - -

רחלי טבת ויזל: ערים, ממש העיקר לא.

רחלי טבת ויזל: העיקר לא, וגם במקומות שיש, אז לא הכל מרושת.

רחלי טבת ויזל: אשדוד.

רחלי טבת ויזל: יש לך את הרשת?

רחלי טבת ויזל: יציגו את כל הרשת.

רחלי טבת ויזל: אבל מהמפגש שלנו - - -

שלי יחימוביץ': מי יציג?

רחלי טבת ויזל: משרד התחבורה.

רחלי טבת ויזל: מהמפגש שלנו עם ראשי ערים זה עוד לא תופס מספיק, למרות שמשרד התחבורה, אני יודעת שמעודד.

רחלי טבת ויזל: זה הדבר השני.

רחלי טבת ויזל: הדבר השלישי זה הסיפור של ה - - -

שלי יחימוביץ': רחל, אם אפשר לסיים, כי יש לנו פה הרבה דוברים.

רחלי טבת ויזל: כן, אני מסיימת.

רחלי טבת ויזל: הדבר האחרון, אני רוצה רגע להתייחס לנתונים.

רחלי טבת ויזל: בוודאי שיש הבדל בספירה, אבל בכדי שבאמת למשטרה יהיו את כל הנתונים, אנחנו בדיוק על זה השבוע, איך אנחנו מסנכרנים את כל הנתונים על מנת שגם למשטרה - - -

שלי יחימוביץ': אני לא מבינה בשביל מה כל הדיאלוג הזה בכלל.

שלי יחימוביץ': פשוט תעבירו את הנתונים בווטסאפ.

רחלי טבת ויזל: זה לא כזה מסובך.

שלי יחימוביץ': למה אנחנו צריכים לקיים על זה דיון בכלל?

רחלי טבת ויזל: לא, אין על זה דיון.

רחלי טבת ויזל: אין אירוע.

רחלי טבת ויזל: אין אירוע.

רחלי טבת ויזל: הנתונים מועברים למשטרה.

רחלי טבת ויזל: אין בעיה.

שלי יחימוביץ': אוקיי, בסדר גמור.

שלי יחימוביץ': טוב, אנחנו ננהל את זה ככה שזה יהיה דובר, חבר כנסת, דובר שאינו חבר כנסת ולסירוגין.

שלי יחימוביץ': חבר הכנסת איל בן ראובן, בבקשה.

איל בן ראובן: בוקר טוב.

איל בן ראובן: קודם כל תודה על הדיון הזה.

איל בן ראובן: אני חושב שהדיון הזה הוא חשוב, דווקא בגלל שאנחנו מדברים על כלי חדש יחסית ושלצערי אנחנו התמחינו בהרבה מאד נושאים בלבקר ולהגיע למסקנות ולתקן, אחרי שאנחנו כבר משלמים את המחירים.

איל בן ראובן: ופה, למרות שאני אגב לא מזלזל, אני חושב שהנתונים הם נתונים קשים.

איל בן ראובן: זאת אומרת אם בשנת 2017 ויש לי גם את הנתון של שנת 2016, ומה שלא דובר פה זה על כמות הפצועים.

איל בן ראובן: אנחנו מדברים פה על מאות פצועים.

רחלי טבת ויזל: אלפים.

איל בן ראובן: או אלפי פצועים מהנושא הזה ובהחלט הנתון ובעיני, כשאני מסתכל על נתון ואני רואה נתון עולה, המשמעות של זה שמה שעשינו עד עכשיו לא מספק.

איל בן ראובן: זאת אומרת שצריך לעשות משהו אחר, משהו יותר כדי לתקן את ה - - -

שלי יחימוביץ': כן, אבל איל, אני חייבת להגיד לך שזה לא שעד עכשיו נעשה המובן מאליו וצריך לעשות חשיבה מחוץ לקופסא.

שלי יחימוביץ': עד עכשיו לא נעשה כלום, פשוט.

שלי יחימוביץ': גם בתוך הקופסה לא נעשה עד עכשיו.

איל בן ראובן: כן, אני אומר, אני חושב שהדבר החשוב שנצא מכאן עם איזו שהיא הבנה ובהמשך הדרך נמשיך לעקוב שבאמת יש איזו שהיא מערכת של עשייה שמביאה תוצאות.

איל בן ראובן: כי בסוף המבחן הוא מבחן התוצאה ומבחן התוצאה נכון לכרגע המבחן הוא לא טוב בצורה חד משמעית.

איל בן ראובן: זה הוצג פה בצורה מאד ברורה.

איל בן ראובן: אני חושב שיש כמה דברים שהם מאד ברורים.

איל בן ראובן: קודם כל סוגית החיכוך.

איל בן ראובן: מניסיוני, ועוד פעם, אני נוסע באזורים על אופניים וגם אני בחיים לא אעבור לאופניים חשמליים, כמו ששלי אמרה.

שלי יחימוביץ': בוא נישבע כאן אמונים לאופניים הרגילים.

איל בן ראובן: אנחנו נישבע אמונים, אבל הילדה שלי בתל אביב והבעל שלה כן נוסעים על הדבר הזה ואני בעיקר ממשרד למשרד לפעמים כן הולך שם ברחובות של תל אביב, היות שאני בא מהצפון ושם אין סכנה כזאת, זה ממש מסוכן.

איל בן ראובן: אתה הולך על המדרכה ופתאום עובר לך איזה משהו כזה, שאתה על המדרכה.

איל בן ראובן: כלומר החיכוך בעיקר עם הולכי הרגל, נדמה לי שהוא החיכוך המסוכן ביותר.

איל בן ראובן: אני חושב ואני מניח שנראה פה את סוגית דרכי אופניים וכו'.

איל בן ראובן: אני חושב שסוגית הקסדות היא סופר סופר מרכזית בכל הגילאים.

איל בן ראובן: רבותי, זה כלי שנוסע מהר וכשאתה נופל ממנו, אני לא רוצה להגיד שאולי בתל אביב בסוף גם נגיע לזה, שגם הולכי הרגל יילכו עם קסדות, כי הם מתנגשים עם האופניים, אבל כנראה לזה לא נגיע.

איל בן ראובן: אבל אלה שנוסעים על אופניים בכל הגילאים, זה דבר שצריך להכניס אותו מיד.

איל בן ראובן: זה כל כך ברור.

איל בן ראובן: זה כל כך הגיוני.

שלי יחימוביץ': תיכף נשמע איפה זה עומד.

איל בן ראובן: הדבר האחרון שאני רוצה לומר, ברור, מהדו"ח לפחות שקראתי, שיש פה כרגיל בעיית אחריות וסמכות – מי לוקח את האחריות על הדבר הזה והסמכות.

איל בן ראובן: יש פה משרד כלכלה ויש פה משרד תחבורה בסיפור הזה ואני חושב שמשרד התחבורה צריך להוביל בעניין הזה בכל מה שקשור בעניין הזה.

איל בן ראובן: אנחנו נעקוב ואני מקווה שנראה תוצאות.

שלי יחימוביץ': תודה איל.

שלי יחימוביץ': משרד התחבורה והבטיחות בדרכים, מי מדבר, אבנר פלור?

אבנר פלור: כן, אבנר פלור, סמנכ"ל בכיר תנועה.

אבנר פלור: אני אתייחס לכל ההיבטים של התקינה והאכיפה שקשורים למשרדנו ואחרי זה חן תציג גם את הנושא של שבילי האופניים.

שלי יחימוביץ': מי יציג את הנושא של שבילי האופניים?

אבנר פלור: חן כהן מאגף תכנון.

שלי יחימוביץ': אז זה יהיה לסירוגין.

שלי יחימוביץ': אתה תדבר עכשיו ואחר כך נעבור לחן.

שלי יחימוביץ': אחרי שחבר כנסת ידבר.

אבנר פלור: אין בעיה, בסדר.

אבנר פלור: אז מבחינת העמדה של המשרד, כמו שאת אמרת, כבוד יושבת הראש, שאנחנו כן רוצים לשמר את ענף הרכיבה על הכלים האלה ברגולציה מינימאלית, גם משהו ש - - -

שלי יחימוביץ': כלומר גם אתם חושבים שהכלי הזה הוא לא אויב.

אבנר פלור: לא, לא, ההיפך.

אבנר פלור: אנחנו חושבים שכן ועובדה שכן אישרנו את זה במהלך השנים, עד כמה - - -, אבל הנקודה החשובה וכמו שאת אומרת וזה נכון, זה בעצם השימוש בהם בעצם יחסוך עוד כלי רכב על הכבישים ועוד אופנועים על הכבישים בשימוש בכלים האלה וזה נכון, ואנחנו סבורים שכן יש לקדם.

אבנר פלור: יחד עם זאת, מה שעשינו במהלך השנים בשיתוף ובאמצעות ועדת הכלכלה ותיקוני חקיקה כאלה ואחרים שעשינו, כמו שאת יודעת, גיל הרכיבה היה גיל 14, העלינו אותו לגיל 16 בעקבות עבודה שביצענו, בעקבות שבדקנו מה קורה בעולם.

שלי יחימוביץ': אבל אתם העליתם אותו על הנייר.

שלי יחימוביץ': בפועל בני 14 כן רוכבים על אופניים חשמליים.

אבנר פלור: אז פה זה כבר - - -

מירב בן ארי: הרבה פחות מבעבר.

אבנר פלור: אבל כן מה שאנחנו רואים, שלפחות גם במה שמנכ"לית הרשות מציגה, שהגיל עושה את זה שלו.

אבנר פלור: כלומר, ככל שאתה בוגר יותר, אז יש פחות בעיות ותקלות.

אבנר פלור: הנושא הנוסף שעשינו והתאמנו - - -

קריאה: זה לא באמת - - -

אבנר פלור: תן לי לסיים ואחר כך אני אענה לכל הדברים.

שלי יחימוביץ': אל תתייחס עכשיו להערות, חוץ מלהערות שלי כמובן.

אבנר פלור: הנושא השני שעשינו גם, זה בעצם התאמנו עד כמה שניתן את תקנות התעבורה לתקינה האירופאית.

אבנר פלור: כלומר אימצנו תקן אירופאי כשהתקן האירופאי בעצם מחייב את האופניים מקסימום עד מהירות של 25 קמ"ש באמצעות היבטים טכניים כאלה ואחרים.

אבנר פלור: כמו שאמרתי, גם ההספק המרבי הוא עד 250 וואט, שבעצם מזה גם נגזרת המהירות.

אבנר פלור: כלומר יש לנו התאמה As is, בין התקינה האירופאית לבין תקנות התעבורה מבחינת הכלי עצמו.

אבנר פלור: הדבר הנוסף זה הנושא של האכיפה.

אבנר פלור: בנושא של האכיפה אנחנו ביחד עם משרד הכלכלה, גם בהמשך למה שמוצג בדו"ח עצמו, אמורים בחודש הקרוב לשבת ולסכם את גבולות הגזרה מבחינת האכיפה.

שלי יחימוביץ': הבנתי שהויכוח ביניכם הוא על תקינה, לא על אכיפה.

אבנר פלור: לא, לגבי תקינה אין ויכוח.

אבנר פלור: יש פה גם את מנהל אגף התקינה, אבל מבחינת ה - - -

שלי יחימוביץ': ומה שהוא חושב שמשרד הכלכלה צריך לעסוק באכיפה?

אבנר פלור: אני אסביר ואז הוא ישלים.

שלי יחימוביץ': לא, לא, אל תחלק פה את זכות הדיבור, אני אחלק.

אבנר פלור: אין בעיה.

שלי יחימוביץ': או שאתה תהיה הדובר.

שלי יחימוביץ': אתה לא יכול עכשיו ששלושה אנשים מהמשרד ידברו.

אבנר פלור: לא, הוא לא מהמשרד, זה משרד הכלכלה.

שלי יחימוביץ': אוקיי.

אבנר פלור: כי את שואלת אותי שאלות שקשורות אליו.

שלי יחימוביץ': לא, אני שואלת על שאלות שאמרה נציגת המבקר, שיש ביניכם ויכוח.

שלי יחימוביץ': היא הדגישה שהוויכוח בין משרד הכלכלה ובין משרד התחבורה הוא בנושא תקינה של האופניים, של הייבוא.

שלי יחימוביץ': אתה אומר שיש ויכוח נוסף בתחום האכיפה?

אבנר פלור: לא, אני לא אומר שיש ויכוח נוסף.

אבנר פלור: אני אחדד ואני אתן מענה.

אבנר פלור: בעצם היום יש תקן רשמי לאופניים חשמליים.

אבנר פלור: מבחינת תקן רשמי, האכיפה של התקן רשמי מוטלת על משרד הכלכלה, כמו כל התקנים הרשמיים האחרים בתהליך של הייבוא.

שלי יחימוביץ': ברור.

אבנר פלור: אבל מה שאנחנו עושים כמשרד, אנחנו כן אוכפים באותם מקומות שלאותם יבואנים יש רישיון סחר, אנחנו כן אוכפים במקומות, מגיעים למקומות וגם החרמנו במהלך השנים כמויות של אופניים.

אבנר פלור: בטח שמעתם על כל מיני מבצעים כאלה ואחרים.

אבנר פלור: היה מבצע לפני חודש, גם כן עם רשות המסים וגורמים נוספים.

אבנר פלור: כלומר כל הפעילות שאנחנו יכולים, שבסמכות שלנו לעשות, אנחנו עושים ו - - -

שלי יחימוביץ': סוגיית התקינה של הייבוא נפתרה?

שלי יחימוביץ': משרד הכלכלה אחראי?

שלי יחימוביץ': אין ויכוח יותר?

אבנר פלור: מבחינת התקן עצמו, מבחינת התקן אין ויכוח.

אבנר פלור: התקן הוא רשמי, אין ויכוח.

אבנר פלור: לכן מה שאני אומר, ישנם נושאים אפורים ובגלל זה אנחנו יושבים לנסות - - -

שלי יחימוביץ': מתי אתם מתכוונים לשבת?

אבנר פלור: בחודש הקרוב אנחנו אמורים לשבת ותוך שלושה חודשים מבחינת תיקוני החקיקה של משרד הכלכלה, אני מקווה שזה ייצא לפועל ברבעון האחרון של השנה.

אבנר פלור: עוד נקודה חשובה שאני רוצה להדגיש לגבי מה שרחלי אמרה לגבי הקמפיין הפרסומי.

אבנר פלור: גם אנחנו, ביחד עם הרשות הלאומית לבטיחות בדרכים במהלך השנים גם עשינו המנון קמפיינים פרסומיים.

אבנר פלור: חילקנו כל מיני חוברות וכל מיני מסמכים כאלה ואחרים לגורמים השונים.

תמר זנדברג: איזה קמפיינים, שמה אומרים?

מירב בן ארי: יש גם בגלי צה"ל כל הזמן על האופניים החשמליים.

אבנר פלור: המיקום, איפה אתה יכול - - -

רחלי טבת ויזל: על גיל הרכיבה, קסדות.

מירב בן ארי: כן, על הקסדה, על הגיל.

אבנר פלור: כל מיני שאלות, על קסדה, גיל וכו'.

אבנר פלור: זאת אומרת גם הפעילות של הקמפיין ההסברתי בוצעה.

שלי יחימוביץ': אוקי, אילת ומירב, מי הגיעה קודם?

איילת נחמיאס ורבין: מירב.

איילת נחמיאס ורבין: לדעתי גם תמי נכנסה לפני.

שלי יחימוביץ': חברת הכנסת מירב בן ארי.

מירב בן ארי: תודה.

שלי יחימוביץ': שנייה.

שלי יחימוביץ': אני אמרתי שהדיון יתנהל לסירוגין, חבר כנסת ומי שאינו חבר כנסת.

שלי יחימוביץ': אז כולם ידברו.

מירב בן ארי: תודה גברתי יושבת הראש.

מירב בן ארי: זו פעם שלישית שאמרתי תודה.

שלי יחימוביץ': חברת הכנסת מירב בן ארי, בבקשה.

מירב בן ארי: קודם כל אני כנראה אהיה פה בדעת מיעוט.

מירב בן ארי: אני אוהבת את האופניים החשמליים שלי, אני רוכבת עליהם.

מירב בן ארי: עכשיו בדיוק עשיתי כיסא גם לבת שלי.

מירב בן ארי: אני אוהבת את זה.

מירב בן ארי: נסעתי במשך שנים על אופניים, די.

מירב בן ארי: בקיץ זה נהפך להיות בלתי נסבל, בטח בתל אביב.

מירב בן ארי: אני בעד זה שיהיה, קודם כל ברור, אני שמה - - -

שלי יחימוביץ': אוהבים אותך מירב.

שלי יחימוביץ': לא נוקיע אותך.

מירב בן ארי: זה חשוב לי.

מירב בן ארי: את יודעת, אני אומרת מראש, שיהיה גילוי נאות שאני רוכבת על אופניים חשמליים.

מירב בן ארי: וזה חשמליים ולא חשמליות.

מירב בן ארי: לפני שניים גם הייתי ביחד עם משרד התחבורה ועם המשרד לביטחון פנים ובהם החוק שלי התמזג עם ממשלתית ונתן סמכויות לפקחים.

מירב בן ארי: למה זה לא עובד?

מירב בן ארי: כי הרבה רשויות מתנערות, כמו שאנחנו מכירים מדברים אחרים אגב, להבדיל כמו בעישון במקומות.

מירב בן ארי: יש מקומות שבהם יש פיקוח רציני ויש מקומות שאין.

מירב בן ארי: אותו דבר כאן.

מירב בן ארי: בתל אביב לקחו את זה ברצינות ולכן אגב רואים את השינוי.

מירב בן ארי: רואים את זה בקסדות.

מירב בן ארי: רואים את זה בגיל, שהרבה יותר הורים פחות ופחות.

מירב בן ארי: פעם היו קונים את זה מתנה לבר המצווה, היום הורים הבינו שלא וקונים את זה בגיל מבוגר יותר.

מירב בן ארי: לטעמי יש כאן שלושה דברים.

מירב בן ארי: אחד, מצוקת שבילי האופניים.

מירב בן ארי: כל שנה אנחנו נפגשים פה, גם בוועדת הכלכלה, כבר שלוש שנים.

מירב בן ארי: אני מודה שברחוב אלנבי בתל אביב – הנה, אני עוברת על החוק ונוסעת על המדרכה.

מירב בן ארי: היא רחבה וגדולה.

מירב בן ארי: אני לא אסע באלנבי על הכביש, אלא אם כן אני רוצה למות ואין לי שום רצון בכך.

מירב בן ארי: יש לי די רצון להמשיך בחיי.

מירב בן ארי: אבל, וכאן יש אבל, אם מדרכה באלנבי – ואני נותנת כדוגמה את העיר שלי, כי היא כזאת גדולה – למה לא לסמן שביל אופניים?

מירב בן ארי: למה לסכן רוכבים.

מירב בן ארי: אגב, גם רוכבים רגילים צריכים באלנבי לנסוע על הכביש, שזו סכנת נפשות וזו רק דוגמא אחת מתוך ערים רבות, שאני בכלל לא מדברת על ערים אחרות, כי אני מניחה ובטח תסכימו איתי, שהמצוקה שם גדולה יותר.

מירב בן ארי: אני רוצה שפעם אחת, וגם בוועדת הכלכלה ביקשתי את זה ואני בטוחה שאת דוחפת את זה, שרשויות יבואו לוועדה וידווחו כמה מהן באמת מיצו את תקציב האופניים שלהן, כי יש תקציב.

מירב בן ארי: נכון שיש תקציב?

מירב בן ארי: כל פעם מחדש, למה לא לעשות שבילי אופניים?

מירב בן ארי: מה העניין?

מירב בן ארי: יש תקציב.

מירב בן ארי: אמרו שאין בעיה של כסף.

מירב בן ארי: למה אין?

מירב בן ארי: זה מטריד.

שלי יחימוביץ': מי אמר שאין בעיה של כסף?

מירב בן ארי: אמרו.

מירב בן ארי: משרד התחבורה אמרו יש לנו תקציב.

מירב בן ארי: הנה, הם בטח יענו לך על זה.

מירב בן ארי: שיגידו לך כמה ניצלו מהתקציב, אני לא יודעת אם המבקר בדק את זה.

מרב כהן: בדק.

מירב בן ארי: הנה, נהדר.

מירב בן ארי: למה רשויות לא לוקחות את הכסף ועושות שביל?

מירב בן ארי: אני בכלל לא מדברת ואין לנו זמן לסוגיות של שבילים שהם גם גרועים ומקומות שאין בהם שבילים.

מירב בן ארי: גם בעיר תל אביב הגדולה והמדהימה יש מקומות שמסכנים את הרוכבים הרגילים והחשמליים כולם.

מירב בן ארי: דבר שני, אני הסברתי על זה בקטנה, גם כאן נשמח לקבל דיווח כמה ערים מפעילות את הפקחים.

מירב בן ארי: קיבלתם סמכות, ישבו כאן בוועדת הכלכלה שנתיים וחצי.

מירב בן ארי: אני אומרת לך, כי זה חוק פרטי שלי.

מירב בן ארי: אמרו אנחנו צריכים כסף, אנחנו צריכים זה, קיבלו.

מירב בן ארי: איפה הפקחים?

מירב בן ארי: אין.

מירב בן ארי: ודבר שלישי ועל זה גם חייבים לדבר, זו גם אחריות של ההורים.

מירב בן ארי: גם ההורים יש להם אחריות.

מירב בן ארי: הורים שבאים וקונים אופניים – ואת זה אני אומרת כל הזמן דרך אגב – זו סכנת חיים.

מירב בן ארי: מילא אדם בוגר, שנוסע עם קסדה, שמקפיד על החוקים, שיותר איפה מותר ומה אסור – זה אני עוד יכולה להבין.

מירב בן ארי: אבל הורים – ואני ממש חייבת לתת על זה דגש, כי אני ראיתי בכובע הקודם שלי, כשניהלתי את המרכזים שלי, היו לי נערים בני 14 עד 16, שילד בכיתה ח' היה מגיע עם אופניים חדשים, היינו פשוט, לצערי לא יכולתי לבלום את הקנייה, הייתי עוצרת את זה ואומרת אין כניסה של אופניים למתחם.

מירב בן ארי: הפסיקו להגיע עם אופניים.

מירב בן ארי: אגב, גם בבתי הספר אנחנו יודעים שהפסיקו להגיע עם אופניים חשמליים.

מירב בן ארי: זהו, תודה.

שלי יחימוביץ': תודה רבה מירב.

שלי יחימוביץ': משרד הכלכלה.

שלי יחימוביץ': תציג את עצמך בבקשה.

שלי יחימוביץ': יעקב וכטל, הממונה על התקינה.

יעקב וכטל: יעקב וכטל, ממונה על התקינה, משרד הכלכלה.

שלי יחימוביץ': אז בקצרה תבהיר לנו את סוגית התקינה, מה הויכוח, מה פתרתם כבר.

יעקב וכטל: קודם כל כעמדת משרד, כפי שהובעה, אופניים זה כלי תעבורה ולכן ההסדרה, הרגולטור, צריכה להתבצע ואכן מתבצעת על ידי משרד התחבורה באמצעות תקנות התעבורה ובכלל זה גם מה הדרישות הטכניות מ - - - לאופניים יש תקן רשמי.

יעקב וכטל: התקן הרשמי – אין בינינו ויכוח לגביו – מקובל על שנינו שזה התקן שהאופניים צריכים לעמוד בדרישות שלו, בנוסף לדרישות נוספות שמשרד התחבורה קבע בתקנות שלו.

יעקב וכטל: בייבוא, כל האופניים נבדקים ומאושרים על ידי מכון תקנים כמעבדה שעובדת מטעם משרד - - -

שלי יחימוביץ': זה כבר סוכם והובהר.

שלי יחימוביץ': אין על זה ויכוח, אז על מה - - -

יעקב וכטל: הוויכוח ככל שקיים הוא על אכיפת התקן הרשמי כשאופניים כבר נמצאים בשווקים ויש גם לעמדת משרד התחבורה, הוא מבקש לשנות גם את האכיפה בייבוא.

יעקב וכטל: הנושא הזה, כמו שאמר אבנר, נמצא בינינו כרגע בדיון ואנחנו ניתן לזה מענה כפי שהתחייבנו, בטווח של שלושה חודשים.

קריאה: זאת אומרת ממשיכים לייבא לא תקניים.

שלי יחימוביץ': לא.

שלי יחימוביץ': הוא אמר בדיוק ההיפך.

יעקב וכטל: הייבוא מבוקר.

יעקב וכטל: אם מישהו לוקח עליו אופניים ועושה בהם שינויים אפטר מרקט - - -

מירב בן ארי: בתוך החנות.

מירב בן ארי: בתוך החנות מגדילים את המצבת של היד.

יעקב וכטל: אז זאת לדעתנו הבעיה.

מירב בן ארי: בטח.

מירב בן ארי: ראינו את זה גם במצלמה נסתרת שהכניסו לתוך החנות, שהוא משנה את המצבת.

שלי יחימוביץ': תודה רבה.

שלי יחימוביץ': יש לך עוד משהו לומר?

יעקב וכטל: לא, כרגע זהו.

מירב בן ארי: רגע, תתייחס ל - - -

שלי יחימוביץ': רגע, מירב, סליחה.

שלי יחימוביץ': חברת הכנסת תמר זנדברג, בבקשה.

תמר זנדברג: תודה רבה גברתי יושבת הראש ותודה על העיסוק בנושא הבאמת חשוב הזה.

תמר זנדברג: קודם כל אני אתחיל בגילוי הנאות של כל אחד פה.

תמר זנדברג: אני רוכבת על אופניים רגילים, לא חשמליים.

שלי יחימוביץ': את זה כבר אמרו הרבה.

מירב בן ארי: כולם, כולם רוכבים על אופניים, זה בסדר.

מירב בן ארי: כבר צחקנו על העניין - - -

שלי יחימוביץ': מירב הייתה - - -

תמר זנדברג: אני יודעת, מירב.

מירב בן ארי: הקונסנסוס הברור.

מירב בן ארי: אגב, אני גם עוקבת אחרי כל התמונות של יושבת הראש עם האופניים.

שלי יחימוביץ': זה במסגרת הניסיונות שלי לעודד רכיבה על אופניים רגילים.

מירב בן ארי: נכון.

תמר זנדברג: זהו, אז אני רוצה רגע לשים את הדברים באיזה שהוא מדרג.

תמר זנדברג: תראו, כל הרעיון של תחבורת אופניים באופן כללי, אגב, לרבות אופניים חשמליים, שיש הבדל ביניהם ואני כמובן ערה לעלייה גם במספר האופניים, גם במספר הנפגעים, בעיקר הפצועים, שהיא כמובן תוצאה של מצב שבו תוך שנים ספורות הגענו ממצב של כמעט כלום לרכיבה מאד מאד נרחבת.

תמר זנדברג: ועדיין, מספר ההרוגים בכבישים ובתחום התעבורה הוא קודם כל ובראש ובראשונה מהרכב הפרטי.

תמר זנדברג: למעלה מ-350 הרוגים בשנה, שליש מהם הולכי רגל וחלק גדול מהם במעברי החצייה ובמקומות שמיועדים להולכי רגל.

תמר זנדברג: כלומר לא תאונות בכבישים מהירים ודברים מן הסוג הזה, שלא לדבר על אלפי ואולי אפילו עשרות אלפי, אני לא יודעת מה, פצועים.

תמר זנדברג: כך שהמעבר המשמעותי לכלי רכב אלטרנטיביים הוא מטרה.

תמר זנדברג: אלף.

תמר זנדברג: ב', צעדי המדיניות שלנו בעיני, אני אומרת את זה לנו, בתור כנסת, חייבים להתחיל לא מהסוף, שזה האכיפה שהשוטר רואה את אם יש קסדה או גיל או דברים מהסוג הזה, אלא קודם כל במדיניות.

תמר זנדברג: ואני רואה כאן בנתונים של ישראל בשביל אופניים, דובר כאן על סלילת השבילים.

תמר זנדברג: בזמנו זכור לי שמשרד התחבורה אמר – תקן אותי אם אני טועה, אם זה עדיין המצב.

תמר זנדברג: מדובר על לפני איזה שנתיים - - -

שלי יחימוביץ': תמי, יותם אביזוהר יציג את הנתונים האלה, אז אל תיקחי לו את התפקיד.

תמר זנדברג: כן, כן, אין בעיה.

תמר זנדברג: אני לא אציג, אני רק אומרת שבזמנו משרד התחבורה טען שהוא מעמיד תקציב, תקציב שאפילו הייתי אומרת בלתי מסוים או איזה שהוא תקציב של כמה עשרות מיליונים, שזה אגב סכום מאד מאד נמוך, מאד נמוך למען המטרה הזו לכל הארץ; והוא עובד כשרשות צריכה לבקש והמשרד נותן.

תמר זנדברג: הנתונים כאן הם נתונים שפשוט הייתי קוראת להם עלובים מבחינת ניצול התקציב על ידי הרשויות.

תמר זנדברג: יש לי את הרושם – ואני גרה בתל אביב ובתל אביב את ציינת, נתיבים מרכזים בתוך העיר לא סלולים לאופניים.

תמר זנדברג: אבל אם נצא מתל אביב ונסתכל בערים אחרות שבהן יש שתי תופעות שאני זיהיתי.

תמר זנדברג: אחת, שמתייחסים לאופניים בתור ספורט ולא בתור כלי תחבורה ואז סוללים שבילים, מנצלים את התקציב הזה לכל מיני - - -

מירב בן ארי: בפארק.

תמר זנדברג: פארקים שסוללים וכל מיני דברים כאלה.

תמר זנדברג: ושנית, וזה בעיקר תופעה של ילדים, רואים את זה בשרון בהרבה מקומות.

תמר זנדברג: בתי הספר נמצאים במקומות כל כך מרוחקים ממרכזי הערים, במין קמפוסים כאלה מנותקים ומבודדים, שהדרך להגיע אליהם היא באיזה מין נו-מנס-לנדס כזה, באיזה שביל הליכה, שהולכים בו רק בערב אלה שעושים את הספורט ולא במרחב שהוא שום דבר שקשור למרחב עירוני ולכן תופעת האופניים החשמליים מתגברת הרבה יותר יחסית לאמצעי תחבורה אחרים, כי אין שום דרך לצלוח את המדבר העירוני הזה, שלא באופניים.

שלי יחימוביץ': כן, למרות שגם כשיש הסעות הילדים מעדיפים לבוא באופניים חשמליים.

תמר זנדברג: אין בעיה, אבל אם התכנון היה אחר הם היו באים באופניים רגילים או באוטובוס רגיל.

תמר זנדברג: את יודעת, הסעות זה גם דבר שהוא מאד מגביל את בני הנוער.

תמר זנדברג: הם רוצים אחר כך ללכת עם החברים שלהם ובצדק.

תמר זנדברג: ולכן אני חושבת שמה שלנו יש לתרום – אכיפה אני חושבת, האכיפה החשובה ביותר היא בתחום שהוזכר כאן על ידי משרד הכלכלה של התקינה ולבדוק שלא נעשים שינויים במנועים ודברים מן הסוג הזה.

תמר זנדברג: זה אכיפה מאד חשובה, כי זה עבירה על החוק.

תמר זנדברג: אחרת כל מה שאנחנו יכולים לתרום לטובת הנושא זה להשקיע ולעודד כל הזמן את התשתיות, את מדיניות עידוד רכיבת האופניים.

תמר זנדברג: להעביר חוק אופניים שיקבע מספר דברים שיעודדו ולא להכביד יד עוד יותר על הרכיבה על אופניים, שזה בדיוק הדבר ההופך ממה שצריך לעשות.

תמר זנדברג: תודה.

שלי יחימוביץ': תודה רבה תמר.

שלי יחימוביץ': יותם אביזוהר, מנכ"ל ישראל בשביל אופניים.

שלי יחימוביץ': היית שותף להרבה חקיקות בתחום האופניים ובכלל ואין ספק שאתה אוצר ידע מאד גדול בתחום.

שלי יחימוביץ': אם אפשר באמת להרחיב קצת את הדיבור על מדיניות גם אצלנו וגם במדינות אחרות, של רכיבת אופניים.

שלי יחימוביץ': כי בלי שום ספק זה דורש תפיסה שהיא הרבה יותר רוחבית ומתבוננת קדימה, בוודאי ביחס לאופניים חשמליים, שהם כלי חדש לחלוטין ודרושה מעבר להכל היערכות.

שלי יחימוביץ': כי אם היום יש 210,000 אופניים על הכבישים, יש להניח בוודאות גדולה מאד, שהמספר ילך ויגדל בטור עולה.

שלי יחימוביץ': איזו היערכות יש לזה בארץ ואיזו היערכות במדינות אחרות.

יותם אביזוהר: תודה.

יותם אביזוהר: אז באמת אם אנחנו משווים את מה שקורה בישראל לעומת מה שקורה במדינו ה-OECD, אז אנחנו רואים שבתחום הפופולאריות של האופניים החשמליים, אנחנו דווקא מצטיינים.

יותם אביזוהר: אופנים חשמליים שכיחים פחות במדינות אירופה למשל, אבל בכל שנוגע למדיניות ולתשתיות, פה אנחנו חלשים.

יותם אביזוהר: אני קצת אפרט ברשותך.

יותם אביזוהר: אנחנו רואים מדינות שיש להם תכנית לאומית לעידוד השימוש באופניים שמתייחסות לנושא הזה, שמציבות יעדים מדידים ומנטרות כל הזמן את הנושא.

שלי יחימוביץ': כולל עידוד של אופניים חשמליים?

יותם אביזוהר: כולל עידוד של שימוש באופניים חשמליים, נכון.

יותם אביזוהר: אנחנו רואים שמדינות מאמצות תכנית להגברת בטיחות בדרכים באופן כללי ורוכבי אופניים באופן ספציפי.

יותם אביזוהר: לא תכנית שהיא רק דקלרטיבית, אלא ששוב, היא עם יעדים ומדדים מאד מאד ברורים ואנחנו רואים שיפור במגמות משנה לשנה.

יותם אביזוהר: אנחנו רואים רשויות מחויבויות.

יותם אביזוהר: כלומר זה לא רק המדינה, זה לא רק ברמה הלאומית, זה גם ברמה המטרופולינית וגם ברמה העירונית.

יותם אביזוהר: אנחנו רואים בתחום ההסברה ואני מברך על היזמה פה שאנחנו שותפנו בה, על הכנסת החינוך התעבורתי לבתי הספר.

יותם אביזוהר: אנחנו רואים את זה מגיל הרבה יותר צעיר, לא רק מכיתה י'.

יותם אביזוהר: אנחנו רואים ודובר פה באמת על 33% ממשתמשי האופניים החשמליים שם בני נוער, יש גם 66% ממשתמשי האופניים שהם לא בהכרח מכירים את החוקים או באמת מודעים לחוקים שרלבנטיים אליהם.

שלי יחימוביץ': מה מדינת המודל מבחינתך לאיך מטפלים טוב, גם בתכנון מדיניות אופניים?

יותם אביזוהר: אז אני חושב שהמפתח הוא באמת קודם כל התכנית הלאומית.

שלי יחימוביץ': לא, אני שואלת לגבי העולם.

שלי יחימוביץ': אם יש מדינה שאנחנו נושאים אליה עיניים ואומרים ככה אנחנו רוצים להיות.

יותם אביזוהר: המכה של רוכבי האופניים זה כמובן הולנד ודנמרק, בכל שנוגע למדיניות כוללת, אבל גם מדינות אחרות, אנחנו רואים אפילו באלבניה מה שנעשה בשנים האחרונות, זה שמיים וארץ לעומת מה שקורה בארץ.

יותם אביזוהר: אנחנו רואים מדינות שמזמן עקפו אותנו, למרות אגב שמבחינת מספרים, מספר רוכבי האופניים פה הוא בהחלט מגיע לסטנדרטים אירופאים וזה נעשה במידה רבה למרות המדינה ולא בזכותה.

יותם אביזוהר: אם יורשה לי עוד כמה הערות אחרונות.

יותם אביזוהר: יש אכיפה ובזכות המהלך שחברת הכנסת מירב בן ארי, ביחד עם חברי כנסת אחרים, ביחד עם משרד התחבורה, באמת יש אכיפה.

יותם אביזוהר: האכיפה לצערנו היא לא מספיק חכמה.

יותם אביזוהר: אנחנו רואים רוכבי אופניים שמורדים אל הכביש במקומות מסוכנים, כי אין שם שביל.

יותם אביזוהר: אנחנו רואים פקחים ושוטרים שאורבים – אני משתמש כאן במילה חריפה – אורבים לרוכבי האופניים במקום שהשביל נגמר.

יותם אביזוהר: אנחנו רואים הרבה מאד.

יותם אביזוהר: הרי אין פה באמת רשת.

יותם אביזוהר: יש רסיסים של רשת ושם הפקחים מחכים לנו.

יותם אביזוהר: אנחנו חושבים שכן, בהחלט יש מקום לאכיפה וצריכים להגן עלינו.

יותם אביזוהר: אגב, האכיפה הזאת לצערנו היא מאד מאד בררנית.

יותם אביזוהר: אנחנו לא רואים אכיפה כלפי נהגים שמסכנים רוכבים, אנחנו בכלל, כל נושא של קמפיינים ומודעות - - -

שלי יחימוביץ': נהגי רכב.

יותם אביזוהר: נהגי רכב פרטי.

יותם אביזוהר: בסקר שעיריית תל אביב עשתה - - -

שלי יחימוביץ': אתה יודע מה, אתה צודק.

שלי יחימוביץ': כל הזמן מדברים על רוכבי האופניים כאילו הם האיום ובסופו של דבר מי שמאיים על רוכבי האופניים זה רכב ארבעה גלגלים ממונע.

יותם אביזוהר: חד משמעי.

יותם אביזוהר: אנחנו רואים בסקר שעיריית תל אביב עשתה ובחנה מה העמדות של משתמשי הדרך השונים ביחס לרוכבי האופניים, איפה הם צריכים להיות, את רואה שחלק מאד גדול מהנהגים משוכנע ש - - -

שלי יחימוביץ': שזה האויב.

יותם אביזוהר: לא, לא רק שזה האויב, שהמקום שלהם על המדרכה, לא על הכביש.

שלי יחימוביץ': כן, נכון.

יותם אביזוהר: ולצערנו אנחנו מכירים המון מחקרים שקושרים בין היעדר מודעות של נהגים לנוכחות של רוכבי אופנים בכביש, לבין העובדה שבשלב מסוים הם - - -

שלי יחימוביץ': אתה יודע כמה פעמים נהגים צועקים לי תעלי על המדרכה?

שלי יחימוביץ': אז הם רואים אותי כמובן ו - - -

קריאה: את נוסעת על הכביש?

שלי יחימוביץ': אני נוסעת על הכביש, כן.

שלי יחימוביץ': אני רוכבת על הכביש, עם אופניים רגילים.

שלי יחימוביץ': הוא יותר פנוי לרכב דו גלגלי.

שלי יחימוביץ': המדרכה פחות פנויה.

שלי יחימוביץ': בדרך כלל היא יותר צרה, אבל באמת נהגים מרגישים שהאופניים, כשהם נוסעים על הכביש, מפריעים להם.

מירב בן ארי: זה מטרד בשבילם.

מירב בן ארי: הם צועקים לך תעלי למדרכה.

יותם אביזוהר: אז אני חייב להגיד שאתן שתיכן זכיתן שהם צועקים לכן, כי עבור רבים מהנהגים רוכבי האופניים פשוט שקופים.

יותם אביזוהר: הם לא רואים אותם.

שלי יחימוביץ': לא, גם יש ניסיונות להיצמד כדי לאיים ולאותת לך.

שלי יחימוביץ': זה לא פשוט.

יותם אביזוהר: כן, אז אני מדבר על מדיניות ותשתית שחסרה.

יותם אביזוהר: אגב, עוד פעם משרד התחבורה באמת יציג, יש תקציבים שלא ממומשים.

יותם אביזוהר: שתי הצעות חוק שקיימות על השולחן וחברי הכנסת שפה הם שותפים להן, מעוכבות.

יותם אביזוהר: במקרה הזה הצעת חוק שמחייבת רשויות מקומיות להטמיע בתכנון העירוני, נוסח מאד מאד פרווה, כי היה פה ניסיון להגיע לתיאום והסכמות עם משרדי ממשלה ולמנוע באמת את הוטו של מינהל תכנון במשרד האוצר.

יותם אביזוהר: מחייב אותם לבחון האם ואיפה להטמיע ברשת הדרכים העירונית תשתיות לרוכבים.

יותם אביזוהר: לא.

יותם אביזוהר: מינהל התכנון מתנגד.

יותם אביזוהר: בפועל אנחנו רואים שתקציבים לא ממומשים.

יותם אביזוהר: כל הנושא של הערכה.

יותם אביזוהר: אז באמת המדדים שיש לנו כרגע להערכה זה אחד, כמה אופניים נמכרים ושניים, כמה רוכבים נפגעים.

יותם אביזוהר: כמה רוכבים באמת יש?

יותם אביזוהר: לאן הם רוכבים?

יותם אביזוהר: איפה הם רוכבים?

יותם אביזוהר: לאף אחד אין מושג.

יותם אביזוהר: אנחנו מנסים לנהל פה משהו, אני לא יודע אם מנסים.

יותם אביזוהר: הלוואי והיינו מנסים, אבל אין פה את הכלים הבסיסים שבאמת אפשר יהיה לדעת מה ואיך ולאן.

שלי יחימוביץ': ולתכנן מדיניות ארוכת טווח.

יותם אביזוהר: בהחלט.

יותם אביזוהר: אז יש פה באמת יוזמות של המגזר השלישי, של הסקטור הפרטי.

יותם אביזוהר: עוד חודשיים תושק אפליקציה שבאמת תאפשר לרוכבי אופניים חשמליים ורגילים למצוא את הדרך הבטוחה מ-A ל-B.

יותם אביזוהר: אנחנו נשיק את זה קודם בתל אביב, באר שבע וירושלים ואני מקווה שבהמשך זה יוכל להתרחב לערים נוספות.

יותם אביזוהר: אנחנו מפעילים קורס מעשי לרכיבה בטוחה ונותנים באמת כלים אמיתיים, פרקטיים, לאנשים שיידעו איך לשרוד את הג'ונגל העירוני, אבל זה לא מספיק.

יותם אביזוהר: זו צריכה להיות התייחסות אמיתית, לאומית ואנחנו שוב מאד מברכים על הדיון החשוב.

שלי יחימוביץ': תודה רבה יותם ותודה על העבודה שאתה עושה.

שלי יחימוביץ': חברת הכנסת אילת נחמיאס ורבין, בבקשה.

איילת נחמיאס ורבין: תודה רבה.

איילת נחמיאס ורבין: אלף גם אני רוכבת על אופניים חשמליים מעת לעת.

שלי יחימוביץ': אני רואה שרק רוכבים הגיעו היום לוועדה.

איילת נחמיאס ורבין: כן.

איילת נחמיאס ורבין: אני מודה שדי הפסקתי, כי זה באמת נהיה ממש ממש מסוכן וגם אני לא רוצה לסכן אחרים, אז אני-.

איילת נחמיאס ורבין: אף פעם אגב לא הייתי מסוגלת להרכיב את הילדים, זה תמיד הפחיד אותי.

איילת נחמיאס ורבין: את בטח הרכבת את הילדים שלך.

שלי יחימוביץ': נכון.

איילת נחמיאס ורבין: אותי זה תמיד הפחיד.

שלי יחימוביץ': מקדימה ומאחורה.

איילת נחמיאס ורבין: אותי זה תמיד הפחיד ואגב, אני מוכרחה להגיד לכם, אני רואה תופעות מחרידות.

איילת נחמיאס ורבין: אתה אומר לעצמך מצד אחד תל אביב היא עיר שמבקשת אופניים, היא מזמינה רכיבה על אופניים בכל מובן.

איילת נחמיאס ורבין: מצד שני אתה רואה הורים משולחים לחלוטין.

איילת נחמיאס ורבין: בלי קסדות.

איילת נחמיאס ורבין: מרכיבים את הילדים בצורות לא בטיחותיות.

איילת נחמיאס ורבין: אני משתגעת מהדבר הזה.

איילת נחמיאס ורבין: המדרכות – ואני אומרת את זה לחברתי מירב וגם לשלי, שאנחנו גרות באיזה שהוא משולש די קרוב – אלנבי הוא פשוט דוגמא נורא טובה, אבל אלף היא דוגמא נדירה.

איילת נחמיאס ורבין: ב', מדרכות אלבני נהיו יותר מסוכנות כמעט מהכביש של אלנבי.

תמר זנדברג: ודיזינגוף ובן יהודה.

איילת נחמיאס ורבין: נכון.

תמר זנדברג: כל הצירים המרכזים.

תמר זנדברג: איפה שנלך.

איילת נחמיאס ורבין: איפה שהמדרכות רחבות, וצודקת מירב שבאיבן גבירול יש יותר אכיפה, אבל אתה אומר לעצמך אי אפשר לשאוב את כל הדוגמאות מתל אביב.

איילת נחמיאס ורבין: אבל אני אומרת לכם, הדבר שאני רואה ואני מפנה את זה אל הרלב"ד ולמשרד התחבורה, זה לא רק שהאופניים החשמליים הם על המדרכות, הקטנועים הם על המדרכות.

איילת נחמיאס ורבין: לא את המטרים שמותר להם לרכוב, אלא קילומטראז'ים הם עושים כדי לחתוך ואני מצטערת, ברחובות הקשים האלה אני לא ראיתי ולו פקח עד היום.

מירב בן ארי: בואי לאיבן גבירול.

מירב בן ארי: הם אורבים לך שם בדיוק כשנגמר השביל.

איילת נחמיאס ורבין: אני אבוא לאיבן גבירול בהזדמנות.

איילת נחמיאס ורבין: אני אומרת דבר אחד שיהיה ברור, אני מסתכלת על האכיפה, היא מעטה מדי, היא לא מטפלת בדברים הבעייתיים אגב, כולל בהורים שלמצער מסכנים את הילדים שלהם ואני חושבת שזה מאד מאד חמור.

איילת נחמיאס ורבין: ובסוף, מה שאת הזכרת, גברתי יושבת הראש זה נכון.

איילת נחמיאס ורבין: את אמרת בסוף הארבעה גלגלים מסכנים את הדו גלגליים, אבל זה שרשרת המזון התחבורתית.

איילת נחמיאס ורבין: זאת אומרת באופן הזוי וקשה מאד, יש פה שרשרת מזון וכל אחד מסכן את השני.

איילת נחמיאס ורבין: עכשיו יש גם את הקורקינטים החשמליים, שזה גם.

איילת נחמיאס ורבין: היועץ שלי ירין רוכב והוא רוכב בלי קסדה.

איילת נחמיאס ורבין: אני משתגעת מהדבר הזה.

איילת נחמיאס ורבין: צריך לזכור איך – ואת זה אני מפנה מאד לרלב"ד – איך מחזירים בסוף את המדרכות להולכי הרגל.

איילת נחמיאס ורבין: זה עניין שבעיני נהיה פשוט חירום.

איילת נחמיאס ורבין: אתה רואה את כמות הילדים שנפצעים, את כמות הילדים שכמעט נפצעים, שעליהם בכלל, ברור שאין דיווח, כי את יודעת רק מה שמדווח.

איילת נחמיאס ורבין: בסופו של דבר אני חושבת שפה נועד לכם תפקיד מאד מאד מרכזי – מדרכות ומעברי חצייה.

איילת נחמיאס ורבין: וצריך להגיד משהו לגבי רוכבי האופניים.

שלי יחימוביץ': משפט אחרון, איילת.

איילת נחמיאס ורבין: בסדר.

איילת נחמיאס ורבין: שני משפטים אחרונים.

איילת נחמיאס ורבין: זה אמירה כללית והיא מסוכנת, אבל בסוף לא מטמיעים את כללי התנועה על רוכבי האופניים.

איילת נחמיאס ורבין: זאת אומרת אנחנו נרדוף בצדק את נוהגי המכוניות, אבל גם רוכבי האופניים חייבים לנהוג עם התנועה ולא נגד התנועה.

איילת נחמיאס ורבין: דברים הזויים.

איילת נחמיאס ורבין: אני רוצה לדאוג למישהי שכל הזמן דואגת שאני אדע מה קרה לה על המדרכות בתל אביב, וזו חגית אוריין.

איילת נחמיאס ורבין: אני לא יודעת אם היא שולחת גם לכם אימליים.

מירב בן ארי: לכולם.

איילת נחמיאס ורבין: בדיוק, אבל אני באמת רוצה להודות לה, כי אני חושבת שהיא עוזרת להשאיר את הנושא כל הזמן חם וזה חשוב מאד בעיני.

איילת נחמיאס ורבין: תודה.

שלי יחימוביץ': תודה איילת.

שלי יחימוביץ': אנחנו חוזרים למשרד התחבורה, עכשיו לענייני שבילי האופניים.

שלי יחימוביץ': איפה זה עומד?

שלי יחימוביץ': ניצול התקציב?

שלי יחימוביץ': באיזה ערים חוץ מתל אביב יש ניסיון לייצר באמת רשת של שבילי אופניים.

שלי יחימוביץ': חן כהן, מנהלת אגף הנדסת תנועה במשרד התחבורה, בבקשה.

חן כהן: טוב, אני אתחיל קודם כל מהפרויקט שאנחנו התחלנו בו כבר לפני כמה שנים, זה פרויקט האופנידן, שכולם מכירים אותו.

חן כהן: הפרויקט כולל למעשה 8 אוטוסטראדות של שבילי אופניים, מה שאנחנו קוראים מטרופולינים.

חן כהן: הם שבילים ברמה יותר גבוהה מהשבילים שבתוך העיר, הם ברוחב של 3.5 מטרים, ילוו בכל מיני אמצעים טכנולוגיים בעצירות, במקומות קריטיים, בתחנות מידע, כל הדברים האלה.

חן כהן: הפרויקט הזה נאמד ב-500 מיליון שקלים.

חן כהן: הוא פרויקט שהוא לכמה שנים.

חן כהן: כבר לקראת סוף השנה מתחילים בביצוע.

שלי יחימוביץ': איך זה מחולק?

שלי יחימוביץ': לפי איזה מפתח?

שלי יחימוביץ': מי מקבל את התקציב?

שלי יחימוביץ': איזה ערים?

חן כהן: התקציב הוא לא של הרשויות, זה פרויקט שמנוהל אצלנו ואנחנו מקדמים אותו.

שלי יחימוביץ': אני יודעת.

שלי יחימוביץ': אז מן הסתם, הרי בסוף השבילים האלה נסללים.

שלי יחימוביץ': אני שואלת לפי מה אתם מחליטים איפה ייסללו שבילים.

חן כהן: נעשתה עבודה של ועדת היגוי יחד עם הרשויות המקומיות הרלבנטיות ונבחרו - - -

שלי יחימוביץ': אז תספרי לנו לאן זה מיועד.

חן כהן: זה מיועד כדי להעביר את ה - - -

שלי יחימוביץ': אני שואלת על מקומות.

שלי יחימוביץ': פיזית.

שלי יחימוביץ': גיאוגרפית.

חן כהן: יש מפה, נניח יש את שביל השדה, שהוא הולך מגבעת שמואל עד בר אילן.

מירב בן ארי: עד אוניברסיטת בר אילן?

חן כהן: כן.

שלי יחימוביץ': נשמע הגיוני.

חן כהן: כן.

חן כהן: יש את שביל הירקון.

חן כהן: יש את שביל השרון.

חן כהן: יש את שביל החוף, שהולך לכל אורך דרך נמיר.

חן כהן: שביל הירקון הולך מששת הימים עד רמת גן, עד מחלף ההלכה.

חן כהן: שביל השרון הולך מבני אפרים ועד דרומה, עד דרום תל אביב.

יותם אביזוהר: באופן כללי זה מחבר את כל - - - השכונות לתל אביב וגם את המעגל השני לתל אביב.

חן כהן: כן.

שלי יחימוביץ': זה מחבר את המטרופולין בעיקרון.

יותם אביזוהר: אבל רק לתל אביב, לא את החיבורים.

חן כהן: כן.

חן כהן: אני יכולה גם להגיד שהתחלנו עכשיו באיזה שהוא קול קורא - - -

שלי יחימוביץ': מה זה אומר?

שלי יחימוביץ': זה אומר שיהיה אפשר לנסוע – האמת היא שזה אפשרי כבר היום – בקו ישר מבת ים לרמת השרון.

חן כהן: כן, אבל זה יהיה שביל ברמה יותר גבוהה, כדי שיאפשר נסיעה יותר - - -

שלי יחימוביץ': מה זה שביל ברמה יותר גבוהה?

חן כהן: יש בו קודם כל כמה וכמה הפרדות מפלסיות מעל כבישים בין עירוניים, שהם נותנים פיתרון לכביש 4 למשל, שחוצה לנו את המטרופולין.

חן כהן: יש עוד כמה מקומות.

חן כהן: כמו שאמרתי הרוחב הוא יותר גדול.

חן כהן: הוא לא עובר בתוך מרכזי ערים צפופים.

חן כהן: הוא עובר בחלק מהמקומות, למשל בירקון שם - - -

קריאה: על גשרים?

חן כהן: לא, לא רק גשרים, גם בתוך מקומות פחות הומי אדם.

חן כהן: זאת אומרת בגינות, באזורים האחרים.

שלי יחימוביץ': אתם יודעים איפה נמצאים שבילי האופניים היום?

שלי יחימוביץ': יש לכם רישות מלא?

חן כהן: כן, כן, יש לנו מפה מפורטת והיא מפורסמת.

חן כהן: בנוסף - - -

תמר זנדברג: מה מצב הסלילה משנה לשנה, נניח בשלוש השנים האחרונות מבחינת קילומטרים?

חן כהן: לא, בינתיים עוד לא.

חן כהן: רק לקראת סוף השנה יתחילו לסלול אותם.

קריאה: מדברים על שני דברים שונים.

איילת נחמיאס ורבין: זאת אומרת זה רק בשלב התכנון כרגע.

חן כהן: כן, שלב התכנון.

חן כהן: לקראת סוף השנה יתחילו לבצע.

תמר זנדברג: רגע, והכסף, התקצוב, זה מה שמתואר כאן?

תמר זנדברג: מה שמפורט לנו כאן?

תמר זנדברג: נגיד בשנת 2017 כתוב שהסכום הכולל הוא 14 מיליון שקלים.

חן כהן: לא, אלה - - -

קריאה: אתם מדברים על שני דברים שונים.

קריאה: על שבילי אופניים לרשויות והיא מדברת על - - -

חן כהן: אני חושבת שאלה שבילי אופניים בתוך הרשויות.

קריאה: היא מדברת על אופנידן.

תמר זנדברג: שאת זה משרד התחבורה מתקצב בנפרד מהרשויות?

שלי יחימוביץ': כן.

חן כהן: כן.

חן כהן: בנוסף לזה - - -

תמר זנדברג: בכמה כסף?

איילת נחמיאס ורבין: 500 מיליון.

תמר זנדברג: לכל הארץ?

חן כהן: לא, לכל המטרופולין.

איילת נחמיאס ורבין: לגוש דן.

תמר זנדברג: רק גוש דן?

חן כהן: כן.

חן כהן: זה לא כולל - - -

שלי יחימוביץ': היא כבר אמרה את זה כמה פעמים.

תמר זנדברג: לא, רק לא הבנתי שזה נפרד מהסכום של הרשויות.

שלי יחימוביץ': 500 מיליון שקלים בנפרד.

תמר זנדברג: סליחה, אני מצטערת.

חן כהן: אנחנו הולכים להרחיב את הנושא הזה גם מגדרה עד חדרה בהמשך, בכל המטרופולין שמעבר לגוש דן עצמו, אלא לכל מחוז מרכז.

חן כהן: בנוסף לזה גם בונים איזו שהיא תכנית אב לשבילים כאלה גם בירושלים ובחיפה, אבל זה ממש בשלבים ראשונים.

חן כהן: גם שם יש כוונה לעשות דברים כאלה.

שלי יחימוביץ': את יכולה לדבר איתנו על ניצול תקציבים של הרשויות המקומיות, או שזה לא התחום שלך?

חן כהן: ניצול תקציבי, אני יודעת שיש עלייה בתקציבים שאנחנו נותנים לשבילים שעושים בתוך הרשויות.

חן כהן: 100 מיליון שקלים אנחנו מקציבים כתקציב שנתי.

איילת נחמיאס ורבין: לא, אבל הניצול שלהם.

חן כהן: הניצול שלהם, אנחנו הבנו שיש קצת בעיות בניצול ואנחנו הולכים לעשות את הפיקוח.

שלי יחימוביץ': מה זה קצת?

שלי יחימוביץ': יודעים או לא יודעים?

חן כהן: אנחנו צריכים להגביר את הפיקוח כדי שנבין כמה מהם באמת מנצלים את התקציב הזה.

חן כהן: זה לא תמיד בגלל איזה שהם חסמים או כל מיני דברים - - -

מירב בן ארי: לא, אבל היינו בוועדת כלכלה.

מירב בן ארי: אנחנו עם הסיפור של הניצול כבר שלוש שנים.

חן כהן: נכון.

מירב בן ארי: אתם צריכים לבוא ולהגיד מה-100 מיליון כמה כסף - - -

שלי יחימוביץ': עיריית זה וזה ניצלה רק 15% מהתקציב.

שלי יחימוביץ': תגישו לנו את זה.

מירב בן ארי: כן, זה כבר מלא זמן.

שלי יחימוביץ': זה קיים?

אבנר פלור: כן, זה קיים.

שלי יחימוביץ': אז תגידו לנו.

חן כהן: זה קיים, אבל יושבת הראש - - -

איילת נחמיאס ורבין: - - - המבקר.

איילת נחמיאס ורבין: נתונים מדהימים – 2013 – 70%.

איילת נחמיאס ורבין: 2014 – 18%.

איילת נחמיאס ורבין: 2015 – 32%.

איילת נחמיאס ורבין: 2016 רק 28%.

שלי יחימוביץ': איילת, אני רוצה לשמוע בכל זאת ערים ספציפיות.

שלי יחימוביץ': נכון שבדו"ח המבקר מופיעות ערים כאלה, כמו רמת גן וכן הלאה ואני מקווה שיהיה לנו זמן לשאול אותן, אבל אתם לא - - -

חן כהן: מתקצבים לפי דרישה מהרשויות.

שלי יחימוביץ': אבל אתם לא, גם אחרי התקצוב?

חן כהן: יש אצלנו מי שעוקב אחרי זה, אבל אין פיקוח.

שלי יחימוביץ': אוקיי.

שלי יחימוביץ': עוד שאלה אחת לגבי שבילי אופניים בתוך הערים.

חן כהן: זה ה-100 מיליון שקלים.

שלי יחימוביץ': כן, אבל לכם יש איזה שהוא SAY בעניין או שהרשויות קובעות לעצמן.

חן כהן: הרשויות עצמן קובעות לעצמן.

חן כהן: יש להן סמכויות גם לעשות את זה בלי אישור שלנו.

חן כהן: אנחנו רק מתקצבים אותן ב - - -

שלי יחימוביץ': כלומר סלילת שבילי האופניים בתוך הערים היא לא נעשית בזיקה לאיזו שהיא תכנית ארצית, אלא כל ראש רשות מחליט החלטות עצמוניות.

חן כהן: כל ראש רשות צריך לבנות תכנית.

חן כהן: האופנידן הזה נבנה בוועדת היגוי יחד עם הרשויות המקומיות, כדי שהם יידעו להגיד אם זה באמת מתאים להם, כדי שהם יעשו את השבילים המובילים לשם, המזינים לשבילים האלה.

חן כהן: אני רק רוצה להוסיף עוד משהו בנושא התכנון.

חן כהן: אנחנו גם עובדים כרגע לגבי עדכון ההנחיות.

חן כהן: אחת מהסיבות מה שיותם אמר, שיש אי רציפות בשבילים, היא מאחר שהייתה בעייתיות וזה גם עלה בדו"ח, שבהנחיות הקודמות אין רציפות ואין פתרונות לנושא הצמתים.

חן כהן: אנחנו עושים עכשיו בימים אלה את העדכון של ההנחיות על מנת למצוא פתרונות לשבילים באזור הצמתים.

חן כהן: בתקווה שזה יביא באמת ליישום, אז אנחנו נראה שבילים שהם יותר רציפים ולא - - -

שלי יחימוביץ': טוב.

שלי יחימוביץ': משטרה, מי ידבר?

עדי זלדס: סנ"צ עדי זלדס, רמ"ד מחקר ומידע באגף התנועה.

עדי זלדס: המשטרה בעצם אחראית על כל הנושא של אכיפת עבירות התנועה, זה התפקיד שלה ובדגש על עבירות מסכנות חיים ועבירות בריונות.

עדי זלדס: במסגרת הזאת אנחנו הרחבנו את חוברת נוסחי האישור שלנו בשנת 2017 לעבירות בדגש על מסכנות חיים ובריונות ובכלל זה גם נושא של אופניים.

עדי זלדס: הרחבנו את סל העבירות מ-42 ל-64 והמשטרה אוכפת את העבירות האלה.

שלי יחימוביץ': אבל עוד לפני זה, עלתה כאן סוגיה שהיא מהותית, והיא הפערים המטורפים של מאות אחוזים בין הנתונים שאתם מחזיקים לבין מה שמערכת הבריאות מחזיקה.

עדי זלדס: אכן, אני מיד אתייחס לזה.

עדי זלדס: בדיוק אני מגיעה לזה.

עדי זלדס: אז אנחנו מבצעים את האכיפה בדגש על מדרכה, מעברי חצייה, הרכבת נוסע, כל אלה נמצאים במגמת עלייה.

עדי זלדס: מהנתונים שלנו עולה כי 46% מהתאונות הן באשמת רוכב האופניים.

שלי יחימוביץ': כמה?

עדי זלדס: 46%.

עדי זלדס: זה אומר שיותר מ-50% זה באשמת כלי רכב אחרים וגם שם המשטרה נמצאת בנושא של אי מתן זכות קדימה, מקומות של מעברי חצייה, היסח הדעת, אי שמירת רווח.

עדי זלדס: כל הדברים האלה זה עבירות שבסופו של דבר נהגים פוגעים ברוכבי אופניים והמשטרה נמצאת שם.

שלי יחימוביץ': ואיך אוכפים את זה?

עדי זלדס: נושא של היסח דעת, סלולארי.

שלי יחימוביץ': ואיך אוכפים את זה?

עדי זלדס: מה זאת אומרת?

עדי זלדס: יש את הענישה בהתאם לעבירה.

שלי יחימוביץ': אני בחיים לא ראיתי שוטר מתערב באיזה שהוא הבטחת שלום ציבור רוכבי האופניים או מי שזה לא יהיה.

עדי זלדס: אם נהג עושה עבירה שיש בה משום - - - את משתמשי הדרך - - -

שלי יחימוביץ': יכול להיות שאין לכם כוח אדם, אז תגידו.

שלי יחימוביץ': זה באמת משימה חדשה.

שלי יחימוביץ': היא לא במסגרת היעדים שהמשטרה הציבה לפניה לפני חמש שנים נגיד.

עדי זלדס: המשטרה מבטיחה את שלומם של כלל משתמשי הדרך ובכלל זה גם הולכי הרגל, גם רוכבי האופניים - - -

מירב בן ארי: מתי נהג קיבל דו"ח על התעללות ברוכב אופניים?

מירב בן ארי: סתם, הלכתי למוקצן.

שלי יחימוביץ': על התעמרות.

מירב בן ארי: אני מרגישה שמתעללים בי שם לפעמים.

מירב בן ארי: מתי נתתם דו"ח לנהג כזה?

מירב בן ארי: כמה דו"חות יש לך לנהגים - - -

עדי זלדס: אלימות?

מירב בן ארי: התעמרות.

מירב בן ארי: שנסע רוכב אופניים על הדרך, ועזבי את זה, עזבי את המקרה הקיצוני כמו שהיה אצל חשין ז"ל, שנהרג.

שלי יחימוביץ': הוא רכב רכיבת ספורט, רכיבת כביש, זה לא דומה למה שאנחנו מדברים.

מירב בן ארי: זה נפגע.

מירב בן ארי: אז זה המקרה הקיצוני.

מירב בן ארי: זה בדיוק מה שאמרתי.

מירב בן ארי: אני רוצה סתם, אם אי פעם היה נהג של רכיבה בעיר, לא בדרך.

שלי יחימוביץ': הבנו, מירב.

שלי יחימוביץ': השאלה הובהרה כבר.

עדי זלדס: הבעיה שלנו היא בעיה מהותית יותר.

עדי זלדס: אנחנו ממקדים את האכיפה שלנו במקומות ובזמנים שהם בעייתיים יותר.

עדי זלדס: את הניתוח הזה אנחנו עושים על סמך הנתונים שיש לנו והנתונים, כפי שנאמר קודם, הם נתונים מאד חלקיים.

עדי זלדס: כי רוכבי אופניים שמגיעים לבתי חולים לא ממהרים להגיע למשטרה, כי אין פה עניין של ביטוח ואין להם מה להגיש דו"ח במשטרה.

עדי זלדס: הם לא מגיעים אלינו.

עדי זלדס: הנתונים חלקיים.

עדי זלדס: אנחנו הגשנו בקשה למכון גרטנר לקבל את נתוני נפגעי הטראומה כדי לקבל את חומרת הפגיעה ונתונים נוספים של פגיעות שלא מגיעים אלינו.

עדי זלדס: נענינו בשלילה ממשרד הבריאות, בגלל כל הנושא של צנעת הפרט.

עדי זלדס: נכון לכרגע אנחנו עומדים במצב הזה.

עדי זלדס: אנחנו כן יכולים לקבל נתונים לא מזוהים.

רחלי טבת ויזל: נתונים סטטיסטיים אתם מקבלים, אין שום בעיה.

עדי זלדס: הנתונים הלא מזוהים, אנחנו לא יכולים לעשות בהם ניתוח אמיתי בעצם, כי יש את הנתונים שלנו, יש ניתוחים לא מזוהים, שאנחנו לא יכולים לחבר.

עדי זלדס: איך אנחנו נספור אותם?

עדי זלדס: נעשה ניתוח - - -

שלי יחימוביץ': למה?

שלי יחימוביץ': אם אתם מקבלים דיווחים פורמאליים מאנשים שהגיעו - - -

עדי זלדס: מה שמגיע אלינו אנחנו - - -

שלי יחימוביץ': מספרים שמגיעים לבתי חולים.

עדי זלדס: אבל יש מספר שמגיע לבית החולים ומגיע גם אלינו.

עדי זלדס: איך אנחנו יודעים שאנחנו לא סופרים אותו פעמיים?

עדי זלדס: אנחנו צריכים למזג - - -

רחלי טבת ויזל: הלמ"ס מתייק את הנתונים.

רחלי טבת ויזל: הוא יודע איך סופרים את זה.

שלי יחימוביץ': אז למה שלא תסמכו פשוט על הנתונים של בתי החולים, השם יותר אמינים ויותר זמינים.

עדי זלדס: לא, כי גם הנתונים של בתי החולים זה לא הנתונים שמגיעים אלינו.

עדי זלדס: אצלנו יש ניתוחים של הבוחנים של תאונות הדרכים, ניתוחי עומק.

עדי זלדס: הנתונים האלה לא מופיעים בבתי החולים.

עדי זלדס: סיבות, גורמים, מעורבים.

עדי זלדס: אנחנו חייבים מאגר אחד מאוחד כדי לעשות - - -

שלי יחימוביץ': כן, סליחה, אבל בשביל לתכנן, אני מבינה שברור שהתיעוד של מקרים שמגיעים אליכם הוא הרבה יותר טוב ועמוק, אבל עדיין כדי לתכנן מדיניות ארוכת טווח, המספרים שמביאים בתי החולים הם המספרים הנכונים.

שלי יחימוביץ': הם פשוט מראים לכם את מספר התאונות.

שלי יחימוביץ': זה שני נתונים שונים.

עדי זלדס: ניתוח העומק שיש לבוחנים אצלנו לא קיים בבתי החולים.

עדי זלדס: אם אנחנו נעשה את הניתוח רק על סמך נתוני בתי החולים, יהיה חסר לנו הצד הזה.

עדי זלדס: אנחנו חייבים את השלם.

שלי יחימוביץ': את מתעקשת על משהו שאני לא אמרתי.

שלי יחימוביץ': אמרתי דבר אחר לגמרי.

שלי יחימוביץ': לצורך ההתנהלות שלכם לגופן של תאונות וכדי שתהיה לכם תמונה מאד מעמיקה וברורה, עם הניתוח היסודי שאתם עושים, זה הנתונים שלכם.

שלי יחימוביץ': אבל עדיין, הנתונים האמיתיים, מבחינת ההיקף שלהם, שהם בכמה מאות אחוזים יותר מבחינת מספר המעורבים, הוא יותר טוב ומקיף מהנתונים שלכם, כן צריכים לשמש אתכם בקביעת מדיניות ארוכת טווח, כדי שתבינו עם איזו בעיה אתם מתמודדים.

עדי זלדס: לבתי חולים אין נתונים של סיבות וגורמים, יש להם נתונים של אשפוז.

שלי יחימוביץ': די נו, עזבי, הבנתי.

עדי זלדס: אבל חשוב להבין, כדי למקד אכיפה אנחנו צריכים גם את הנתונים האלה.

עדי זלדס: אנחנו לא אומרים רק מיקום.

שלי יחימוביץ': גם וגם.

שלי יחימוביץ': לא אמרתי לך להפסיק לנתח את המקרים שקורים.

עדי זלדס: אז לכן אנחנו צריכים את כל הנתונים ואני פה מעלה את זה בקריאה שלנו בבקשה להתערבות פה שלך ושל הכנסת, כדי לקבל את הנתונים האלה.

עדי זלדס: היום אנחנו לא מקבלים אותם.

עדי זלדס: אני חושבת שהדבר הנכון מבחינת הפרטים - - -

שלי יחימוביץ': רגע, יותם, אתה יכול לעזור לנו פה?

שלי יחימוביץ': מה זאת אומרת לא מקבלים?

שלי יחימוביץ': מה הבעיה להעביר נתונים מבתי חולים למשטרה?

שלי יחימוביץ': נתונים כלליים.

יותם אביזוהר: אולי כדאי שהם יתייחסו.

שלי יחימוביץ': מי אתה?

קובי פלג: אני מנהל את המרכז הלאומי לחקר טראומה ורפואה דחופה.

קובי פלג: הנתונים האלה אצלי.

שלי יחימוביץ': אז רגע, שנייה.

שלי יחימוביץ': את סיימת?

שלי יחימוביץ': את רוצה להגיד עוד משהו?

עדי זלדס: אני רוצה להגיד עוד דבר אחד.

עדי זלדס: המשטרה תומכת גם בקידום כל מה שקשור לחובת הרישוי לאופניים ולרוכבים, כדי למנוע מצב של שימוש באופניים לא תקינים.

עדי זלדס: ברגע שיש חובת רישוי לאופניים, אז יש מבחן רישוי תקופתי ואנחנו יודעים שהאופניים באמת נבדקים מתקופה לתקופה.

עדי זלדס: זה מונע או מצמצם לפחות את כל הנושא של התקנות פרטיזניות.

עדי זלדס: הנושא של רישוי לרוכבים ימנע מצב שפסולי רישיון נהיגה ינהגו באופניים.

עדי זלדס: מי שפסול רישיון ונוהג באופניים הוא סכנה לציבור באותה מידה.

עדי זלדס: אם הוא מנוסע נגד כיוון התנועה או לא נוהג לפי חוקי התנועה.

עדי זלדס: אחרת למה הוא פסול רישיון?

עדי זלדס: בדיוק מהאנשים האלה צריך למנוע שיסעו גם באופניים.

מירב בן ארי: מה זה קשור?

מירב בן ארי: בגלל שבן אדם יכול לקבל פסילה גם מטעות אחת רגעית שהוא עשה?

מירב בן ארי: אז בגלל זה גם להגיד לו אל תיסע על אופניים, כי אתה לא יודע את חוקי התנועה?

מירב בן ארי: איזו שטות זאת.

עדי זלדס: לא, אני לא אומרת לו את תיסע.

עדי זלדס: אני אומרת שצריך לעשות מהלך - - -

מירב בן ארי: עשה טעות.

מירב בן ארי: אגב, זה קרה לכמה חברים טובים שלי, שפסלו להם.

מירב בן ארי: אז מה?

מירב בן ארי: אז עכשיו לא יהיה לו בכלל?

מירב בן ארי: אז מה, הוא סתם ישתמש במוניות ובכלי תחבורה מיותרים?

עדי זלדס: לא, אני אומרת שצריך משהו אולי מצומצם או מיועד קונקרטית לנושא רוכבי אופניים, שתהיה מינימום של הכשרה לחוקי התנועה.

עדי זלדס: הם נוסעים בכביש, הם צריכים להכיר את החוקים.

מירב בן ארי: לילדים, זה נכון.

שלי יחימוביץ': תודה רבה.

עדי זלדס: וגם את הנושא של חובת קסדה ואפוד זוהר למען הגברת הבטיחות.

עדי זלדס: זו גם חקיקה שאנחנו תומכים בה.

עדי זלדס: השר לביטחון הפנים פנה בעניין הזה ובכל העניינים האלה גם לשר התחבורה ובאמת חשוב לנו לקדם את הנושאים האלה.

שלי יחימוביץ': תודה רבה.

שלי יחימוביץ': תציג את עצמך בבקשה.

קובי פלג: קוראים לי קובי פלג.

שלי יחימוביץ': תקרב אליך את המיקרופון ותציג את עצמך שוב, את תוארך, את שמך.

קובי פלג: קוראים לי קובי פלג, אני מנהל - - -

רחלי טבת ויזל: פרופסור קובי פלג.

קובי פלג: אני מנהל את המרכז הלאומי לחקר טראומה ורפואה דחופה במכון גרטנר.

קובי פלג: טלגרפית, שלושה דברים שהם לדעתי מהותיים.

קובי פלג: אחד קסדות.

קובי פלג: תפנימו רגע את הנתון.

קובי פלג: כל מי שהגיע לבית החולים בחיים ונפטר בבית החולים, לא היה לנו אחד שחבש קסדה ונפטר.

קובי פלג: אני יכול להמשיך עם זה, אבל - - -

שלי יחימוביץ': אבל זה נתון קצת אמורפי.

קובי פלג: הוא לא אמורפי.

שלי יחימוביץ': תציג אותו שוב.

קובי פלג: כל רוכב אופניים, גם חשמליים וגם לא, שהצליח להגיע בחיים לבית החולים ונפטר בבית החולים לאחר מכן, אף אחד מהם לא היה עם קסדה.

שלי יחימוביץ': אבל ממה הם נפטרו?

קובי פלג: מפגיעת ראש.

שלי יחימוביץ': אוקיי, הבנתי.

שלי יחימוביץ': בסדר.

קובי פלג: סליחה, את צודקת, צודקת.

קובי פלג: פספוס שלי.

שלי יחימוביץ': אוקיי, פגיעות ראש שהגיעו.

קובי פלג: נכון, נכון, נכון.

קובי פלג: את צודקת.

קובי פלג: לא, בכלל, אבל כולם היו עם פגיעות ראש, למעט נדמה לי אחד.

שלי יחימוביץ': המוות הוא תמיד מפגיעות ראש?

קובי פלג: ברוב המקרים באופניים כן.

שלי יחימוביץ': כן?

שלי יחימוביץ': חד משמעית?

שלי יחימוביץ': וממה עוד?

קובי פלג: פגיעה רב מערכתית, אבל הרוב הגדול שנפטרו לנו, נדמה לי שלמעט אחד, כולם היו עם פגיעות ראש.

קובי פלג: ואני יכול להמשיך עם זה סיפור שלם, אבל אני חושב שזה מספיק.

קובי פלג: הדבר השני לגבי מה שקורה כרגע, אל תזלזלו במספר.

קובי פלג: ברגע שיש לנו 10 הרוגים כרגע, זה אומר שאם זה ימשיך באותו קצב, סוף השנה, גם אם הוא לא יעלה, הוא יהיה 22.

קובי פלג: זה אומר שאנחנו יותר מפי שלושה משנה שעברה בהרוגים באופניים חשמליים.

קובי פלג: אני מסכים לחלוטין שהמקום שלהם הוא לא על המדרכה, אבל אנחנו חייבים לבוא ולעשות חושבים.

קובי פלג: אין לי פתרון מהראש, אבל צריך לעשות חושבים.

קובי פלג: הורדנו אותם לכביש.

קובי פלג: יש לזה משמעות של פי שלושה.

קובי פלג: לא התכוונו שיהיו פי שלושה הרוגים.

קובי פלג: צריך לשבת ולעשות חושבים.

קובי פלג: אין לי פיתרון.

קובי פלג: אני לא יודע מה, אבל שיישבו חכמי הדור.

קובי פלג: דבר אחרון לגבי דטא.

קובי פלג: אני מבין לחלוטין את המשטרה ואני מנסה לסייע לכל מי שאפשר עם נתונים.

קובי פלג: הנתונים שלנו עוברים מלא, מזוהים, לגוף אחד, יחיד שמותר לנו לתת אותו, זה ללמ"ס.

קובי פלג: הלמ"ס לוקח את הנתונים שלנו, לוקח את הנתונים של המשטרה, עושה מצ'ינג, מחבר אותם ומה שיש לחבר, כי יש כאלה כמו שנאמר, אין.

קובי פלג: ומעביר את כל הנתונים האלה לרשות ולכל מי שצריך.

קובי פלג: מי שקובע בסופו של דבר, מי שאמור לקבוע בסופו של דבר ואני מאמין שגם קובע את המדיניות, זה הרשות, בעבור - - -

שלי יחימוביץ': אבל אסור לכם להעביר את הנתונים למשטרה?

שלי יחימוביץ': אני לא מבינה.

קובי פלג: אני מעביר, אין לי שום בעיה להעביר את הנתונים למשטרה, חוץ מנתונים מזוהים.

קובי פלג: אסור לי לזהות פצוע ולהעביר את הנתונים למשטרה.

שלי יחימוביץ': ברור.

שלי יחימוביץ': איך פותרים את הסוגיה האתית הזאת?

רחלי טבת ויזל: דרך למ"ס.

קובי פלג: זה בדיוק מה שאמרתי, אנחנו מעבירים הכל ללמ"ס, הלמ"ס, כמו שרחל אמרה - - -

שלי יחימוביץ': אבל אומרת לך נציגת המשטרה שלא מספיק להם מספרים.

שלי יחימוביץ': הם רוצים ניתוח עומק יותר משמעותי.

שלי יחימוביץ': הם רוצים לדעת למשל את הנתון של פגיעות הראש והתמותה מהן.

קובי פלג: אין לי בעיה.

קובי פלג: ברור, מה, אין לי בעיה להעביר גם תמותה וגם נפגעי ראש.

קובי פלג: כל מה שהיא רוצה.

שלי יחימוביץ': כל דבר אתה יכול להעביר, חוץ משמות?

קובי פלג: חוץ מזיהוי.

עדי זלדס: יש שתי דרכים לעשות את זה.

עדי זלדס: אחת באמצעות העברת מידע בין גופים ובאמצעות ועדות - - -

שלי יחימוביץ': לא, אבל הוא אומר לך שיש פה חיסיון רפואי.

עדי זלדס: כן, אבל בצורה הזאת עוברים גם נתונים רגישים.

רחלי טבת ויזל: כן, אבל הפצועים לא יגיעו לבתי החולים אם הם יידעו שהנתונים שלהם עוברים למשטרה.

רחלי טבת ויזל: זה לא הגיוני.

שלי יחימוביץ': אתם תצטרכו להסתפק לצורך תכנון מדיניות ארוכת טווח בתיאור המקרים, בלי שם ותעודת זהות.

שלי יחימוביץ': באיזה צורה זה מפריע לכם לתכנן את המדיניות?

עדי זלדס: אנחנו צריכים לחבר את זה לנתונים שלנו.

עדי זלדס: השם לא מעניין אותנו.

שלי יחימוביץ': כדי שלא תהיה כפילות.

עדי זלדס: מאגר נתונים - - -

שלי יחימוביץ': טוב, איך שהוא זה נשמע לי פתיר.

שלי יחימוביץ': זה נשמע לי חלם כל הדיון הזה על - - -

עדי זלדס: היום מעבירים נתונים רגישים בגופים ציבוריים, מעבירים.

עדי זלדס: כל מה שצריך, יש עיגון חוקי לזה.

שלי יחימוביץ': בסדר, אבל אומרים לך דבר נורא הגיוני.

שלי יחימוביץ': אומרת לך מנכ"לית הרשות לבטיחות - - -

עדי זלדס: לא, אבל למה לא ללכת נכון?

שלי יחימוביץ': היא אומרת לך שאנשים לא יגיעו לבתי חולים, כי הם לא רוצים שזה יגיע למשטרה.

שלי יחימוביץ': אנחנו לא רוצים שאנשים יקפחו את חייהם ולא יגיעו לבית חולים כדי שזה לא ידווח למשטרה.

שלי יחימוביץ': בסופו של דבר הצלת חיים עומדת בראש סדר העדיפויות.

רחלי טבת ויזל: יש מי שאוסף את הנתונים ומעביר ללמ"ס.

רחלי טבת ויזל: זה בסדר.

עדי זלדס: במסגרת העברת הנתונים מוסבר בדיוק מה מותר לנו ומה אסור לנו לעשות עם זה.

עדי זלדס: זה חלק מהעניין.

עדי זלדס: אם הם חוששים מזה אנחנו יכולים להתחייב לא לעשות שימוש בזה למשהו אחר.

עדי זלדס: אפשרות שנייה שאפשר לעשות זה הסדרה באמצעות חקיקה.

עדי זלדס: זה גם אפשרות שקיימת בנושא הזה.

שלי יחימוביץ': כן, אבל גם הסדרה באמצעות חקיקה צריכה להתחשב גם באתוס וגם בכללים של אוכלוסיית הרוכבים.

עדי זלדס: אבל צריך להגיד שאנחנו רוצים את זה לא בשביל לחפש אחר כך את האזרח הזה שהוא - - -

שלי יחימוביץ': הכל ברור.

קובי פלג: אני יכול סיפור קטן על זה?

שלי יחימוביץ': כן.

קובי פלג: עשינו מחקר בעבור הרלב"ד על נהגים שהגיעו פצועים לבתי החולים תחת אלכוהול.

שלי יחימוביץ': למשל, כן.

שלי יחימוביץ': דוגמא טובה.

קובי פלג: והייתה התחייבות של המשטרה, ביקשנו מראש וקיבלנו התחייבות כתובה מהמשטרה שהם לא יעשו שימוש בנתונים, שאנחנו עושים את זה רק בעבור מחקר בשביל לתת.

קובי פלג: עד ששוטר אחד חכם בבאר שבע החליט שהוא נכנס לסורוקה ובקיצור הוציא את הנתונים.

קובי פלג: שנייה אחרי זה, לא שנייה, סליחה, שלוש שעות אחרי זה קיבלתי הודעה מסורוקה, מוועדת הלסינקי, נגמר המחקר שלכם.

קובי פלג: ככה.

קובי פלג: בלי למצמץ בעיניים.

קובי פלג: כי הם לא חייבים.

קובי פלג: זו אחת הבעיות.

קובי פלג: לא שאנחנו לא סומכים על המשטרה, זה אסור לנו לעשות את הדברים האלה.

קובי פלג: יש בזה סיכון.

שלי יחימוביץ': ברור.

עדי זלדס: לא, זה לא שבצורה לא פורמאלית אי אפשר.

עדי זלדס: צריך להשיג את זה בצורה מסודרת.

שלי יחימוביץ': יש לך איזה התעקשות לא לשמוע מה אנשים אומרים פה בוועדה.

עדי זלדס: אני בהחלט שומעת.

שלי יחימוביץ': אני יודעת שהכוונות שלך טובות, אבל צר לי, אבל את פשוט לא מקשיבה למה שאומרים ואת ממשיכה עם תשובות אוטומטיות.

עדי זלדס: זה לא אוטומטי.

עדי זלדס: זו הדרך שלנו למקד את ה - - -, בעזרת ניתוח של נתונים.

עדי זלדס: ככל ש - - -

שלי יחימוביץ': אבל אתם תצטרכו להסתפק בנתונים בלי פרטים מזהים, כי הפרקטיקה ואמנת הלסינקי ודפוסי הפעילות של בני אנוש שרוכבים על אופניים, היא כזאת שהם לא ילכו לבית חולים אם הם יידעו שהנתונים מועברים למשטרה, גם אם אתם תשבעו באלף שבועות ותחתמו על מיליון טפסים שאתם לא תעשו בזה שימוש לצרכים אחרים.

שלי יחימוביץ': יש כאן בעיה שאת מתעלמת ממנה ואותה צריך לפתור.

שלי יחימוביץ': איך שהוא נראה לי שהיא פתירה.

שלי יחימוביץ': זה לא נראה לי משהו בלתי פתיר.

שלי יחימוביץ': טוב, יש כאן עוד דוברים שרוצים לדבר?

שלי יחימוביץ': בבקשה, תציג את עצמך.

ערן שחורי: ערן שחורי, אני מרכז פעילות רוכבים לעבודה בעמותת ישראל בשביל אופניים.

ערן שחורי: העיסוק שלי בתחום הזה התחיל בשנת 2011, כששלחתי מכתב לרשות לבטיחות בדרכים והצפתי את הבעיה כשרק התחילו להיות אופניים חשמליים, כי בדיוק סיימנו עם החקיקה של חוק קסדה ואני חזיתי את מה שקורה היום.

ערן שחורי: ולא טיפלו בזה, לא ברלב"ד, עם הנהלה קודמת ולא במשרד התחבורה, גררו רגליים בנושא של התקן והתקנות והגענו לשנים מאד מאוחרות עד שנהיה תקן ובזמן הזה הצטברו האופניים החשמליים.

ערן שחורי: הבעיה שלנו היום היא שהאופניים החשמליים, שאנחנו מכנים אותם אופניים חשמליים, מה שיש בתקן זה מה שבאירופה מכונה פדלקס.

ערן שחורי: זה עד 20 חתיכות.

ערן שחורי: יש להם הגבלות טכניות.

ערן שחורי: בפועל מה שקורה גם כתוצאה מגרירת הרגליים וגם היום, זה נעשה כל יום, כמו שאנשים מודעים לזה, זה או שקונים אופניים חוקיים, בייבוא חוקי, אבל דקה אחרי זה או בחנות או אצל מעאכר שני מטרים משם, הופכים אותם בעצם לקטנועים.

ערן שחורי: קטנועים חשמליים דה-פקטו.

ערן שחורי: כנראה שלא יעזור אפילו מבחן טסט שנתי, כי רגע לפני זה יחזירו את זה למצבו המקורי.

שלי יחימוביץ': ואיך פותרים את זה?

ערן שחורי: דבר ראשון, כלומר קודם כל אני בא אל רוכבי האופניים החשמליים, שהם בעצם סוג של בריונים שמשנים את זה לקטנוע ולכן צריך לאכוף.

ערן שחורי: עד היום גם המשטרה, כשהיא אוכפת את התקנות ואת החוקים החדשים שחוקקו, היא אוכפת רכיבה לא תקינה, היא אוכפת קסדות וסלולארי ודברים כאלה, שזה בסדר גמור, אבל היא לא אוכפת את התקינה וזה צריך, מכיוון שמעל 90% מהאופניים החשמליים הם בעצם מה שנקרא E בייקס, ובכלל לא אופניים חשמליים.

ערן שחורי: כשהמינוח הזה הוא מינוח לא נכון גם בעיתונות, זה אחד הדברים להיאבק בתופעה.

ערן שחורי: כלומר אנחנו הפכנו במקום לרוכבי אופניים חשמליים רגילים, שאת התופעה הזאת אני מברך, לרוכבים על קטנועים.

ערן שחורי: בזה צריך להיאבק גם בצורה של חינוך, אבל גם על ידי המשטרה.

ערן שחורי: אם היו עושים את מה שאני ביקשתי בשנת 2011, לא היינו מגיעים לדיון הזה.

ערן שחורי: והיה זמן חינוך ומשרד התחבורה היה עושה את הדברים בזמן, הרלב"ד היה עושה את הדברים בזמן.

ערן שחורי: אנחנו הגענו למצב שבו המשטרה חייבת להתערב והרשויות, עם הפקחים שלה, אשר לחלוטין לא אוכפים את זה.

ערן שחורי: זה לא בשמיים לאכוף את הדבר הזה.

ערן שחורי: אני בעין יודע איזה אופניים - - -

שלי יחימוביץ': גם פקחים עירונים, בדגש על - - -

ערן שחורי: גם, הכל.

ערן שחורי: בעין, בעין.

שלי יחימוביץ': זה לא קל לזהות אופניים כאלה.

שלי יחימוביץ': הם חולפים כמו - - -

ערן שחורי: רוכב אופניים.

ערן שחורי: לפי החוק, לפי התקנות, תחילת הנסיעה היא על ידי מצערת שאמורה לנתק את המנוע החשמלי בשישה קמ"ש.

ערן שחורי: כשאני רואה רוכב שמתחיל את הנסיעה במצערת וממשיך אותה בלי לדווש כמו שנדרש לפי התקנות, ברור לי שהוא רוכב על אופניים לא-.

ערן שחורי: על קטנועים.

שלי יחימוביץ': ברור, נכון.

ערן שחורי: זה חלק מהבעיה, כי רוב-.

ערן שחורי: הרלב"ד ומשרד התחבורה אין פלא שאשמים בזה שהתופעה צמחה.

ערן שחורי: תאמינו לי, מיילים מכאן ועד להודעה חדשה משנת 2011.

ערן שחורי: דיון שהייתי פה בכנסת בוועדת הכלכלה בשנת 2014.

ערן שחורי: בדבר הזה צריך לטפל.

שלי יחימוביץ': אוקיי, תודה.

שלי יחימוביץ': איתן השחר נמצא פה?

איתן השחר: כן.

שלי יחימוביץ': איתן אתה מנכ"ל קרנית.

איתן השחר: נכון.

שלי יחימוביץ': תסביר לנו קודם כל מה זה קרנית.

איתן השחר: קרנית זה תאגיד סטטוטורי שהוקם על פי חוק, שתפקידו לפצות נפגעי תאונות דרכים, שאין להם ממי להיפרע.

איתן השחר: הכוונה שלא רכשו ביטוח או שנפגעו מרכב חסר ביטוח.

שלי יחימוביץ': הכוונה להולכי רגל ורוכבי אופניים?

איתן השחר: לא רוכבי אופניים, רק כאלה שנפגעו מרכב מנועי.

שלי יחימוביץ': כלומר אתם גם מפצים את מי שנפגע באופניים חשמליים.

איתן השחר: כרגע לא.

איתן השחר: אופניים חשמליים לא מוגדרים כרכב מנועי ואנחנו לא מפצים נפגעים כתוצאה מאופניים חשמליים.

שלי יחימוביץ': אז אין לכם שום קשר לנושא הזה.

איתן השחר: יש לנו קשר, כי יש פסיקות סותרות בבתי המשפט.

איתן השחר: הנושא מבחינת חוק הפיצויים לנפגעי תאונות דרכים לא סגור והכל מסת

איתן השחר: מך על פסיקות של בתי המשפט ויש פסיקות סותרות ואנחנו מקבלים פניות.

שלי יחימוביץ': מוגשות אליכם תביעות ואז מה אתם עושים איתן?

איתן השחר: חלק מהתביעות נדחות וחלק מהתביעות נדונות.

איתן השחר: זה גם תלוי מה רמת הפגיעה.

שלי יחימוביץ': אז חלק מהתביעות אתם כן משלמים?

איתן השחר: לא, אני רוצה להסביר.

איתן השחר: אם רוכב אופניים חשמליים, כשהיום מדיניותה של קרנית שאופניים חשמליים זה לא רכב מנועי, מאחר שגם זה לא נקרא כך גם בחוק.

שלי יחימוביץ': כן, אבל לעומת זאת יש פסיקה של בית משפט שאומרת שזה כן רכב מנועי.

איתן השחר: בית משפט השלום.

איתן השחר: פסיקות סותרות.

איתן השחר: אם רוכב אופניים חשמליים נפגע מרכב חסר ביטוח, אנחנו מתייחסים לרוכב האופניים כהולך רגל ואנחנו מפצים אותו.

שלי יחימוביץ': הבנתי.

שלי יחימוביץ': זה רק במקרה שהרכב הפוגע הוא חסר ביטוח.

איתן השחר: נכון.

שלי יחימוביץ': אבל אם רוכב האופניים נתקל בעמוד חשמל ונפצע, אתם לא מפצים אותו.

איתן השחר: לא, אנחנו לא מכסים אותו וגם אם בעל מכונית חסר ביטוח, בעל המכונית או נוהג המכונית לא מפוצה גם כך על ידי קרנית.

שלי יחימוביץ': הבנתי.

שלי יחימוביץ': אז כרגע זה בהולד וזה לא שאתם - - -

איתן השחר: זה לא בדיוק בהולד.

שלי יחימוביץ': זה לא שהציבור מממן מכיסו מאות מיליונים כדי לפצות רוכבי אופניים חשמליים.

איתן השחר: כרגע לא.

שלי יחימוביץ': אבל יש חשש שזה יקרה?

איתן השחר: זה עשוי לקרות, כן.

שלי יחימוביץ': כי חברות הביטוח מן הסתם מסרבות לבטח.

איתן השחר: שוב, הוויכוח הזה, הכאוס המשפטי הזה והפסיקות הסותרות גורמים לוויכוחים גם בינינו מול חברות ובינינו מול רוכבי האופניים.

שלי יחימוביץ': אתם נערכים לזה באיזו שהיא צורה?

איתן השחר: אנחנו כל הזמן נערכים לזה.

איתן השחר: אנחנו גם במגעים מול רשות שוק ההון בנושא הזה, מול משרד המשפטים.

איתן השחר: אנחנו משנת 2013 הבנו שהולך להיות סיפור גם מבחינת קרנית בנושא הזה ואנחנו עוקבים אחרי זה, נערכים לזה.

איתן השחר: יש לנו פרויקט על הנושא הזה.

שלי יחימוביץ': לאיזה משרד אתם כפופים?

איתן השחר: משרד האוצר.

שלי יחימוביץ': ומי במשרד האוצר הוא הרפרנט שלכם לצורך העניין?

איתן השחר: הרגולטור זה רשות שוק ההון.

איתן השחר: אנחנו לא מבטח כמבטח רגיל, אבל אנחנו נהנים מחוזרי אגף שוק ההון, רשות שון ההון.

שלי יחימוביץ': אבל מאיפה ההכנסות שלכם?

איתן השחר: ההכנסות שלנו, שהן כרגע גירעוניות, הן - - -

שלי יחימוביץ': - - - משלם לכם כסף?

שלי יחימוביץ': חברת ביטוח הבנתי.

איתן השחר: אז אנחנו גובים אחוז מכל פרמיית ביטוח חובה.

איתן השחר: זה אומר שציבור רוכשי ביטוח החובה מממנים את קרנית.

שלי יחימוביץ': אז אתה אומר שכרגע אין בעיה ממש, אבל אתם רואים לחלוטין שהבעיה הזאת הולכת ומתפתחת ועלול להיווצר מצב שבו אתם תצטרכו לשלם לאין ספור תביעות של רוכבי אופניים חשמליים.

איתן השחר: אכן.

שלי יחימוביץ': שבסופו של דבר מי שמממן אותם זה הציבור הרחב.

איתן השחר: אכן, אכן.

שלי יחימוביץ': כי חברות הביטוח מסרבות.

שלי יחימוביץ': יכול להיות שהממונה על הביטוח יצטרך לחייב את חברות הביטוח לבטח אופניים חשמליים.

איתן השחר: זה נושא שקשור גם למשרד המשפטים.

איתן השחר: אנחנו גם בקשר עם משרד המשפטים בנושא הזה, אבל כן, יש פה גם את נציג רשות שוק ההון.

איתן השחר: הוא יוכל אולי לספר על כך.

שלי יחימוביץ': בוא תתייחס במילה.

ודיע עואד: ודיע עואד, מנהל מחלקת חובה ברשות שוק ההון.

ודיע עואד: קודם כל אני אעשה הבחנה בין שני מצבים, אופניים חשמליים שהם תקניים והלא תקניים.

ודיע עואד: מבחינת התקניים, זה לא נחשב לרכב מנועי, אולם היו פסיקות שחלוקות לגבי הנושא הזה, אם זה רכב מנועי או לא רכב מנועי.

ודיע עואד: גם לפי העמדה של משרד התחבורה, מבחינת הסיכון התחבורתי המופחת שהם מייצרים, אנחנו חושבים שזה כמו אופניים רגילים, אז - - -

שלי יחימוביץ': ברור לכם שזה לא כמו אופניים רגילים, כן?

ודיע עואד: כן, אבל בתקנות של משרד התחבורה יש כל מיני תנאים לגבי מהירות, לגבי הספק, כשמדברים מה זה אופניים חשמליים תקניים ואנחנו חושבים שזה לא רכב - - -

שלי יחימוביץ': אבל יש לך אופניים חשמליים שכבר נוסעים - - -

ודיע עואד: שנייה, אני אתייחס.

שלי יחימוביץ': במהירות של קטנוע.

ודיע עואד: אני אתייחס גם למשמעויות של הדבר הזה, של הפגיעה של אופניים חשמליים שהם כן רכב מנועי.

ודיע עואד: אולי במובן מסוים אנחנו חושבים שזה עושה הרעה למצב שקיים היום, כי במצב שקיים היום, אם רכב מבוטח דרך חברת ביטוח פוגע באופניים חשמליים, אז האופניים החשמליים, בגלל שהם לא רכב מנועי, לא חייבים בביטוח.

ודיע עואד: הוא נחשב כהולך רגל ואז חברת הביטוח של הרכב שפגע בו, תפצה אותו.

ודיע עואד: אם הטענה שזה רכב מנועי, המצב הוא הרעה מבחינת המצב שלהם ובמקרה הזה הרכב המנועי הזה, שזה אופניים חשמליים, היה צריך לקנות ביטוח ולא קנה וחברת הביטוח תתנער ולא תשלם את הפיצוי המגיע לרוכב.

שלי יחימוביץ': אתם נותנים על זה את הדעת באיזו שהיא צורה?

ודיע עואד: ברור, כן.

שלי יחימוביץ': ומה קורה כרגע?

ודיע עואד: קודם כל כפי שאיתן ציין, אנחנו עשינו דיון גם עם משרד המשפטים, גם עם משרד התחבורה בנושא הזה ולאחרונה גם הגשנו עמדה לבג"ץ בנושא הזה, בדיוק כמו שפירטתי לגבי הרכבים שזה לא רכב מנועי.

ודיע עואד: זה המצב מבחינתנו כרגע.

ודיע עואד: יש סתירות בפסיקות אנחנו חושבים שכמו שאמרתי, המצב שלכם יכול להיות שייקבע כרגע מנועי, דווקא - - -

שלי יחימוביץ': אם אנחנו נקיים דיון בוועדה בעוד שלושה חודשים על סוגיית האופניים החשמליים, אתם תוכלו לבוא אלינו כבר עם תקנות חדשות?

ודיע עואד: אז מה שאני אומר, הדברים גם תלויים בדיונים מול משרדי ממשלה אחרים, שזה משרד המשפטים לגבי ההגדרה של מה זה רכב מנועי וגם משרד התחבורה, לגבי הסיכון התחבורתי שהם מייצרים.

ודיע עואד: צריך לקדם את זה גם מול משרדים אחרים.

ודיע עואד: זה לא סוגיה שתלויה רק ברשות שון ההון במובן הזה.

ודיע עואד: זה תביעה לכאן או לכאן, זאת הכוונה שלי, אם זה רכב מנועי או לא רכב מנועי.

שלי יחימוביץ': ברור שזה לא תלוי רק בכם.

שלי יחימוביץ': לא צריך אפילו לומר את זה.

שלי יחימוביץ': השאלה אם אתם נותנים על זה את הדעת, שמתפתחת כאן בעיה מסוג חדש.

ודיע עואד: ברור.

ודיע עואד: אנחנו מודעים לזה, אנחנו בקשר עם משרדים אחרים, גם עם קרנית ואנחנו כן נותנים את הדעת לסוגיה, ברור.

ודיע עואד: אנחנו מודעים לסוגיה.

שלי יחימוביץ': מעיריית רמת גן נמצאים כאן?

שלי יחימוביץ': לא.

שלי יחימוביץ': למרות שהם מבוקרים בדו"ח.

שלי יחימוביץ': משה אשכנזי, בבקשה.

שלי יחימוביץ': תציג את עצמך.

משה אשכנזי: כן, תודה.

משה אשכנזי: אני משה אשכנזי, סגן יושב ראש ועדת החינוך של מפלגת העבודה, אבל פה אני רוצה - - -

שלי יחימוביץ': אני רק אגיד שמשה אשכנזי אמנם חבר מפלגת העבודה, אבל כל פורום שהוקם בכל מפלגה שיעסוק בנושא הזה, יתקבל כאן בברכה ואולי גם יהיה שיתוף פעולה בשטח בין הגורמים.

משה אשכנזי: תודה רבה שלי.

משה אשכנזי: אני פה דווקא רוצה להיות בכובע השני שלי, שהוא יו"ר נציגות הורים מוסדית לשעבר, כי הבעיה קודם כל אני מתפלא לא לראות פה נציגי הורים.

משה אשכנזי: כנראה יש לכך סיבה.

משה אשכנזי: לא פורום ההורים היישובים ולא נציגויות הורים אחרים נמצאים פה.

משה אשכנזי: זה פשוט מצער אותי.

משה אשכנזי: כי אם אנחנו בוא נאמר נחלק את זה - - -

שלי יחימוביץ': משה, בקצרה בבקשה.

משה אשכנזי: להסברה, חינוך, חקיקה ואכיפה, אנחנו רואים מצב חמור של היעדר אכיפה מוחלטת לא של המשטרה ולא של הגורמים של הפיקוח העירוני.

משה אשכנזי: יש לי פה פניות אין סופיות למנהלי אגף של המחלקות של הפיקוח העירוני.

משה אשכנזי: הם פשוט לא שם.

משה אשכנזי: מי שנמצא, מי שרואה יציאה מבית ספר, של נהירה של תלמידים מתחת לגיל 14 ובוודאי מתחת לגיל 16 ומי שרואה את חניון האופניים החשמליים שנמצאים בכל חצרות בתי ספר - - -

שלי יחימוביץ': זה נכון, זה מחזה מדהים.

שלי יחימוביץ': נכנסים לבתי ספר, רואים ים מטורף של אופניים חשמליים.

שלי יחימוביץ': מאות רבות של אופניים חשמליים בכל בית ספר.

שלי יחימוביץ': רק אז מבינים את עוצמת התופעה.

משה אשכנזי: בדיוק.

משה אשכנזי: ולא רק זה, אלא רואים גם את החומרה של המצב והם מגיעים ללא קסדות.

משה אשכנזי: הם מגיעים כשהם מרכיבים שניים ושלושה, כאשר השלישי עוד עומד מאחור.

משה אשכנזי: הדבר הכי פשוט היה להגיע לשם עם השיטור המשולב או השיטור העירוני או פשוט משטרת ישראל.

משה אשכנזי: אני חושב שתוך יומיים, תוך חודשיים אפשר היה למגר את תופעת האכיפה של שימוש באופניים חשמליים על ידי ילדים ונוער מתחת לגיל 16.

שלי יחימוביץ': אוקיי, משה, אתה צריך לסיים.

שלי יחימוביץ': אתה יכול להגיד עוד חצי משפט, בבקשה.

משה אשכנזי: משרד החינוך מתרשל פה בגדול, כי אנחנו גם מכשירים פה את הנהגים העבריינים של העתיד.

משה אשכנזי: זה הכל.

שלי יחימוביץ': תודה.

שלי יחימוביץ': מי את?

לירון אשל: המועצה לשלום הילד.

שלי יחימוביץ': טוב, אנחנו נוותר על זה בדיון הזה.

שלי יחימוביץ': את גם הגעת רק עכשיו, נכון?

שלי יחימוביץ': או שישבת כאן כל הזמן?

לירון אשל: ישבתי מהתחלה.

שלי יחימוביץ': ישבת כל הזמן?

שלי יחימוביץ': אז בואי תגידי משפט אחד לסיום, אנחנו צריכים לסיים.

לירון אשל: אני אגיד בקצרה.

לירון אשל: שמי לירון אשל, עורכת דין ועובדת סוציאלית במועצה לשלום הילד.

לירון אשל: בעינינו, אני אגיד על תחילת הדיון שגם אנחנו קראנו בדאגה את דו"ח מבקר המדינה וכמו שהיא אמרה, בשורה אחת הוא אומר שאף משרד בעצם לא עושה די, לא לעניין אכיפה, לא לעניין חינוך והסברה, לא לעניין פיקוח ולא לעניין תשתיות.

לירון אשל: חשוב להבין גם מה המסר שיוצא מתוך הוועדה ומה הם הצעדים עצמם, כי יש פערים.

לירון אשל: אנחנו יושבים פה במשך שנים וברמה ההצהרתית, אני אומר כביכול נורא ברור איך מתייחסים לאופניים חשמליים ככלי רכב, אבל ברמת השטח מתייחסים לזה כמעין צעצוע וזה גם כנראה מה שמועבר לאוכלוסייה.

לירון אשל: כי אם ברמת השטח שום משרד בעצם נגיד לא מפקח ולא עושה את העבודה שלו עד הסוף, זה גם בשורה התחתונה מה שמחלחל הלאה.

לירון אשל: אמרו פה את הנתונים.

לירון אשל: חצי שנה, עשרה הרוגים באופניים חשמליים והמשוואה היא פשוטה.

לירון אשל: הזמן עד הדיון הבא, הזמן זה חיי אדם.

לירון אשל: שורה תחתונה.

לירון אשל: נושא הדיון הוא לא אופניים חשמליים, זה איך לשמור על הרוכב הבא ואיך למנוע אולי את המוות הבא באופניים.

לירון אשל: מבחינתנו אם המסר הוא שאופניים חשמליים הם כלי רכב, צריכים להתייחס במלוא הרצינות.

לירון אשל: זאת אומרת גם לחייב בתיאוריה מבחינתנו, גם ברישוי, גם בביטוח, גם בפיקוח הדוק.

לירון אשל: אין מנוס.

לירון אשל: זה מחויב המציאות.

שלי יחימוביץ': אוקיי, תודה.

שלי יחימוביץ': דובר אחרון באמת, לשכת עורכי הדין.

אילן קנר: שלום, שמי עורך דין אילן קנר, אני נציג הלשכה כאן.

אילן קנר: ההנחה שלך, כבוד יושבת הראש, שחברות הביטוח מסרבות לבטח אופניים חשמליים, היא שגויה.

אילן קנר: חברת ביטוח מוכנה לבטח כרכב מנועי אפילו את הדבר הזה.

אילן קנר: הן מקבלות פרמיות, כולם מבסוטים.

אילן קנר: הקושי הוא שבעוד שפקודת התעבורה רואה באופניים החשמליים רכב מנועי לכל דבר וכל רכב מנועי צריך רישום ורישוי, הגיע שר התחבורה והחליט לפתור את האופניים החשמליים מחובת רישוי ורישום.

אילן קנר: ברגע שאין מספר רישוי לאופניים, חברת הביטוח לא יכולה לבטח.

אילן קנר: המפקח על הביטוח, מתוך האוצר, עם אינטרסים של האוצר להקטין את מעגל המבוטחים, נוח לו יותר לא להכיר באופניים החשמליים כרכב מנועי, כדי שהנטל הכלכלי על קרנית, מהשאריות מאלה שלא יבוטחו, לא יבטחו את עצמם, יהיה יותר קטן.

אילן קנר: מאותה סיטואציה שימי לב, יש שלושה סוגי תאונות.

אילן קנר: כאשר רוכב אופניים חשמליים מתרסק לבד, עם איזה עמוד חשמל.

אילן קנר: אין מי.

אילן קנר: כאשר הוא קוטף איזה הולך רגל בדרך, אין מי שיפצה את הולך הרגל.

אילן קנר: כאשר הוא פוגע ברכב – וכאן אני רוצה לשים את הדגש – כאשר רכב פוגע בו ולרכב יש ביטוח, לכאורה הביטוח של הרכב צריך לפצות את רוכב האופניים, כי הוא כביכול הולך רגל.

אילן קנר: אז הרכב מפצה את רוכב האופניים.

אילן קנר: אבל חברות הביטוח אומרות לא.

אילן קנר: האופניים החשמליים הם מבחינתנו רכב מנועי ודוחות את התביעה.

אילן קנר: מי לא יכולה לעשות את זה?

אילן קנר: קרנית.

אילן קנר: זה נכון.

אילן קנר: אבל שאר חברות הביטוח לא וככה יוצאת סיטואציה שנפגעי האופניים החשמליים מוכים פעמיים.

אילן קנר: פעם אחת בגופם, פעם שנייה בכיסם.

שלי יחימוביץ': מה אתה חושב שצריך לקרות?

אילן קנר: רישום ורישוי בשלב א'.

אילן קנר: לאחר מכן חברות הביטוח יקפצו עלינו עם ביטוח חובה.

אילן קנר: יקפצו.

אילן קנר: אם יהיה צורך לעשות, טוענים פרמיות גבוהות מדי, ישנם כל מיני מנגנונים שהנהגנו, אתם הנהגתם, עם אופנועים להשתתפויות לרכב.

אילן קנר: יש אפשרויות.

שלי יחימוביץ': לא הבנתי.

שלי יחימוביץ': משרד התחבורה, אני רוצה להבהיר את עמדתכם, שאתם תבהירו את עמדתכם בנוגע לרישוי ורישום של אופניים חשמליים.

שלי יחימוביץ': מבחינת

שלי יחימוביץ': כם אתם רוצים שכל אופניים חשמליים יהיה להם מספר רישוי?

אבנר פלור: לא, לא, ממש לא.

שלי יחימוביץ': אוקיי, הבנתי, אז יש כאן מחלוקת עקרונית.

שלי יחימוביץ': חברים, אני אסיים את הדיון.

שלי יחימוביץ': קודם כל אנחנו נקיים דיון נוסף של גם מעקב אחרי דו"ח מבקר המדינה וגם הדברים שנאמרו כאן.

שלי יחימוביץ': הוא יהיה בתוך שלושה חודשים במקסימום, יתכן אף שקודם לכן.

שלי יחימוביץ': אני אומר באמירה כללית: האופניים החשמליים הם לא אויב, למרות שבאופן אישי כמובן אני מעדיפה אופניים רגילים, לא ממונעים.

שלי יחימוביץ': אני חושבת שיש לזה יתרונות אדירים, שרבים מאלה שבוחרים באופניים החשמליים יכולים לנסוע גם על אופניים רגילים והם יראו שמדובר בשימוש שהוא מאד נוח, זמין, זול, פחות מסוכן.

שלי יחימוביץ': עדין עדיף אופניים חשמליים על הכביש מאשר רכב עם ארבעה גלגלים.

שלי יחימוביץ': מכל הסיבות שבעולם.

שלי יחימוביץ': תופס פחות מקום.

שלי יחימוביץ': לא מזהם.

שלי יחימוביץ': פחות מסכן חיי אדם מרכב רגיל.

שלי יחימוביץ': לכן התפיסה של משרד התחבורה, שלא צריך לחייב ברישוי, ברישום ובמספר כל זוג אופניים חשמליים, היא תפיסה נכונה מאד מבחינה רוחבית ובראייה שצריך לעודד את התופעה הזאת, אם רואים בה תחליף לכלי רכב.

שלי יחימוביץ': ועדיין, כפי שדיברו כאן דוברי בשביל האופניים, חסר בצורה ממהרת איזה שהוא תכנון ארצי כללי.

שלי יחימוביץ': אז שמענו כאן כן בשורה מסוג מסוים, על הקצאה של חצי מיליארד שקלים לסלילת אוטס טרדות של שבילי אופניים בין ערים בתוך המטרופולין, שזה מאד מאד חשוב, אבל כמו שזה נראה עכשיו אין שום היערכות ארצית, איזה שהוא תכלול, איזו שהיא תכנית אב, תכנית חומש.

שלי יחימוביץ': הרי מדובר כאן באמת בתופעה שמציפה אותנו והיא מאד מאד דרמטית.

שלי יחימוביץ': ומעבר ל-לטפל בקצה, בנזקים שלה, נראה שאין שום חשיבה מתכללת של כל הדבר הזה.

שלי יחימוביץ': זה דבר שהוא מאד חסר ואני מאד אשמח לשמוע ממשרד התחבורה, בפעם הבאה שאנחנו נפגשים כאן, איזו שהיא תכנית שהיא יותר מרחיקת ראות.

שלי יחימוביץ': לגבי האכיפה, נקודה מאד משמעותית היא אופניים חשמליים שהופכים לקטנוע בקלות רמה מאד ובממדים עצומים ולגבי הדבר הזה אני אבקש מהמשטרה התייחסות.

שלי יחימוביץ': אני לא מבינה למה אי אפשר לעצור קטנוע לא חוקי כזה.

עדי זלדס: מבוצעת אכיפה.

שלי יחימוביץ': מבוצעת אכיפה?

עדי זלדס: בוודאי.

שלי יחימוביץ': באיזה שיעורים?

עדי זלדס: אני אתן לך את הנתונים של הרבעון האחרון.

עדי זלדס: יש לי פה במקרה את הרבעון הרביעי של שנת 2017.

עדי זלדס: זו עבירת שלישית שנאכפה, מסך 4,340 – 481 היו בנושא של מנוע.

שלי יחימוביץ': יפה.

שלי יחימוביץ': מצוין.

עדי זלדס: קרוב ל-500.

שלי יחימוביץ': אז אתם נותנים לזה מענה וזה יפה.

עדי זלדס: בוודאי.

שלי יחימוביץ': סוגית הביטוח – אי אפשר להשאיר את זה באוויר.

שלי יחימוביץ': אין ברירה.

שלי יחימוביץ': צריך לייצר איזה שהוא ייצור כלאיים לטובת הדבר הזה, שמה לעשות?

שלי יחימוביץ': הוא לא היה קודם והוא נולד.

שלי יחימוביץ': תינוק חדש נולד וצריך לחבר לו קודים ספציפיים ותקנות ספציפיות.

שלי יחימוביץ': אז בישיבה הבאה אני אשמח לשמוע על פגישה, מפגש, עבודה משותפת של משרד התחבורה עם הממונה על הביטוח ואיזה שהוא דיון - - -

רחלי טבת ויזל: קבועה ישיבה של המשנה ליועץ המשפטי לממשלה בשאלת החקיקה של פקודת ביטוח רכב - - -

שלי יחימוביץ': מתי זה קורה?

רחלי טבת ויזל: בתחילת יולי.

שלי יחימוביץ': בסדר גמור.

שלי יחימוביץ': מעולה.

קריאה: מה, עוד פעם ניסיון להחריג אותם?

רחלי טבת ויזל: לא, זה לגבש - - -

שלי יחימוביץ': לא, לא, אנחנו לא פותחים דיון.

שלי יחימוביץ': שמענו שיש על זה דיון אצל היועץ המשפטי, אנחנו נשמע על זה עדכון בישיבה הבאה.

שלי יחימוביץ': סוגיה נוספת שהיא חייבת להיפתר ולא יכול להיות שאין איזה מדען אטום שיודע לפתור אותה, איך הנתונים שמועברים מבתי החולים יועברו למשטרה והמשטרה תוכל להשתמש בהם, מבלי – אני מדגישה – מבלי לזהות את מי שהיו מעורבים בתאונה.

שלי יחימוביץ': בלי זה בלי מספר תעודת זהות, בלי שם, לצורכי היערכות של המשטרה.

שלי יחימוביץ': אני משוכנעת שזה פתיר.

שלי יחימוביץ': לא יכול להיות שזה לא פתיר.

רחלי טבת ויזל: הנתונים קיימים, זה לא בעיה.

רחלי טבת ויזל: אם לנו יש את הנתונים, אז גם להם יכולים להיות הנתונים.

שלי יחימוביץ': אז אולי עכשיו, בסוף הוועדה, את תיגשי לנציגת המשטרה ותתני לה את הנתונים, כדי שהם יהיו לה ביד.

שלי יחימוביץ': למרות ששמענו שזה נתונים לא מספיק איכותיים מבחינתם, כי הם צריכים לעשות תחקיר עומק של המקרה, שזה מאד יפה ורציני, אבל עדיין אי אפשר להתעלם - - -

עדי זלדס: לא, אנחנו לא - - -

רחלי טבת ויזל: יש סקר תצפיות די בסיסי שמראה איפה הבעיות, איפה המקומות.

רחלי טבת ויזל: לא צריך לרדת לרזולוציות האלה.

שלי יחימוביץ': בסדר גמור.

שלי יחימוביץ': כל הגורמים שהציגו כן איזה שהם ניירות עמדה מתבקשים להעביר אותם אלינו, אנחנו נעלה אותם לאתר הוועדה.

שלי יחימוביץ': גם אם יש ניירות או סיכומי פגישות שאתם מעוניינים שהציבור הרחב יידע עליהם, אז אנא תעבירו לנו אותם ואנחנו נשמח להעלות אותם בהמשך באתר שלנו, בהמשך לדיון שהתקיים כאן עכשיו.

שלי יחימוביץ': כאמור, הדיון הזה לא מסתיים.

שלי יחימוביץ': אני משאירה אותו פתוח והוא יימשך בפעם הבאה שניפגש ואני מקווה שנקבל תשובות יותר מדויקות, תודה רבה לכולם.